Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2005 M. BIRŽELIO 14 D. NUTARIMO NR. 647 „DĖL LIETUVOS RESPUBLIKOS VALSTYBINIO SOCIALINIO DRAUDIMO FONDO BIUDŽETO SUDARYMO IR VYKDYMO TAISYKLIŲ PATVIRTINIMO“ PAKEITIMO

2017 m. gegužės 10 d. Nr. 346

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2005 m. birželio 14 d. nutarimą Nr. 647 „Dėl Lietuvos Respublikos valstybinio socialinio draudimo fondo biudžeto sudarymo ir vykdymo taisyklių patvirtinimo“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS VALSTYBINIO SOCIALINIO DRAUDIMO FONDO BIUDŽETO SUDARYMO IR VYKDYMO TAISYKLIŲ PATVIRTINIMO

Vadovaudamasi Lietuvos Respublikos valstybinio socialinio draudimo įstatymo 6 straipsnio 11 dalimi, 12 straipsnio 1, 6 ir 9 dalimis, 19 straipsnio 3–6 dalimis, 22 straipsnio 3 dalimi, 25 straipsnio 3 dalimi ir 34 straipsnio 3 punktu, Lietuvos Respublikos valstybinio socialinio draudimo fondo biudžeto sandaros įstatymo 1 straipsnio 1 dalimi, 9 straipsnio 2 dalimi ir 13 straipsnio 1 dalimi, Lietuvos Respublikos sveikatos draudimo įstatymo 18 straipsnio 3 dalimi, Lietuvos Respublikos garantijų darbuotojams jų darbdaviui tapus nemokiam ir ilgalaikio darbo išmokų įstatymo 17 straipsnio 2 dalimi ir 18 straipsniu, Lietuvos Respublikos pensijų sistemos reformos įstatymo 4 straipsnio 1 dalimi ir Lietuvos Respublikos pensijų kaupimo įstatymo 10 straipsnio 7 dalimi, Lietuvos Respublikos Vyriausybė nutaria:

Patvirtinti Lietuvos Respublikos valstybinio socialinio draudimo fondo biudžeto sudarymo ir vykdymo taisykles (pridedama).“

Ministras Pirmininkas	Saulius Skvernelis

Socialinės apsaugos ir darbo ministras	Linas Kukuraitis

PATVIRTINTA
Lietuvos Respublikos Vyriausybės
2005 m. birželio 14 d. nutarimu Nr. 647
(Lietuvos Respublikos Vyriausybės
2017 m. gegužės 10 d. nutarimo Nr. 346
redakcija)

Lietuvos Respublikos valstybinio socialinio draudimo fondo biudžeto sudarymo ir vykdymo taisyklės

I SKYRIUS
BENDROSIOS NUOSTATOS

1.	Lietuvos Respublikos valstybinio socialinio draudimo fondo biudžeto sudarymo ir vykdymo taisyklės (toliau – Taisyklės) nustato Lietuvos Respublikos valstybinio socialinio draudimo fondo (toliau – Fondas) biudžeto projekto sudarymo ir Fondo biudžeto vykdymo ataskaitų rengimo tvarką, Fondo biudžeto vykdymo, valstybinio socialinio draudimo įmokų (toliau – socialinio draudimo įmokos) mokėjimo tvarką, socialinio draudimo įmokų įsiskolinimo mokėjimo atidėjimo, delspinigių ir baudų išieškojimo laiko atidėjimo ir atleidimo nuo delspinigių ir baudų mokėjimo tvarką, socialinio draudimo įmokų, delspinigių, palūkanų ir baudų skolų pasibaigimo tvarką.

2.	Taisyklėse vartojamos sąvokos suprantamos taip, kaip apibrėžtos įstatymuose, kuriais vadovaujantis patvirtintos Taisyklės, taip pat Lietuvos Respublikos mokesčių administravimo įstatyme.

3. Asmenų, kurie yra pensijų kaupimo dalyviai ir moka papildomas kaupiamąsias pensijų įmokas savo lėšomis, vadovaujantis Lietuvos Respublikos pensijų sistemos reformos ir Lietuvos Respublikos pensijų kaupimo įstatymais, kaupiamosios pensijų įmokos draudėjų apskaičiuojamos ir sumokamos, informacija apie jas Fondo administravimo įstaigoms teikiama, taip pat jos administruojamos pagal Taisyklėse socialinio draudimo įmokoms nustatytas taisykles.

4. Taisyklėse nustatyta socialinio draudimo įmokų įsiskolinimo mokėjimo atidėjimo, delspinigių ir baudų išieškojimo laiko atidėjimo ir atleidimo nuo delspinigių, palūkanų ir baudų mokėjimo, socialinio draudimo įmokų, delspinigių, palūkanų ir baudų skolų pasibaigimo tvarka taikoma Fondo administravimo įstaigų administruojamoms privalomojo sveikatos draudimo įmokoms, vadovaujantis Lietuvos Respublikos sveikatos draudimo įstatymu (toliau – Sveikatos draudimo įstatymas), ir įmokoms į Garantinį fondą ir Ilgalaikio darbo išmokų fondą, vadovaujantis Lietuvos Respublikos garantijų darbuotojams jų darbdaviui tapus nemokiam ir ilgalaikio darbo išmokų įstatymu.

5. Individualių įmonių savininkus, ūkinių bendrijų tikruosius narius ir mažųjų bendrijų narius, mokančius privalomojo sveikatos draudimo įmokas už save, kai individuali įmonė, ūkinė bendrija ar mažoji bendrija laikinai nevykdo veiklos ir apie tai yra informavusi Valstybinę mokesčių inspekciją jos nustatyta tvarka arba turi likviduojamos ar bankrutuojančios įmonės statusą, taip pat asmenis, mokančius privalomojo sveikatos draudimo įmokas pagal Sveikatos draudimo įstatymo 17 straipsnio 9 dalį, draudėjais automatiniu būdu registruoja Valstybinio socialinio draudimo fondo valdyba prie Socialinės apsaugos ir darbo ministerijos (toliau – Fondo valdyba).

II SKYRIUS
FONDO BIUDŽETO PROJEKTas

6. Fondo biudžeto projektas sudaromas šia tvarka:

6.1. Fondo biudžeto projektas sudaromas biudžetiniams metams.

6.2. Fondo biudžeto projektą ir Lietuvos Respublikos valstybinio socialinio draudimo fondo biudžeto rodiklių patvirtinimo įstatymo (toliau – Fondo biudžeto rodiklių patvirtinimo įstatymas), kuriuo Lietuvos Respublikos Seimas tvirtina nurodytąjį biudžetą, projektą, atsižvelgdama į Lietuvos Respublikos finansų ministerijos (toliau – Finansų ministerija) parengtą ir paskelbtą atitinkamų metų Lietuvos ekonominės raidos scenarijų, atitinkamų metų preliminarių Lietuvos Respublikos valstybės biudžeto ir savivaldybių biudžetų asignavimų konsoliduotą visumą, Lietuvos Respublikos socialinės apsaugos ir darbo ministerijos (toliau – Socialinės apsaugos ir darbo ministerija) nustatytą Fondo biudžeto struktūrinio postūmio užduotį ateinantiems kalendoriniams metams ir jos gaires kitiems 2 metams, rengia ir darbo tvarka per 20 darbo dienų nuo Lietuvos ekonominės raidos scenarijaus paskelbimo dienos su Socialinės apsaugos ir darbo ministerija suderina Fondo valdyba.

6.3. Fondo biudžeto projekte pateikiamos metinės sumos pagal Fondo biudžeto pajamų ir išlaidų, piniginių įplaukų ir išlaidų klasifikaciją ir papildomų lentelių straipsnius. Kartu su Fondo biudžeto rodiklių patvirtinimo įstatymo projektu pateikiami kitų 2 biudžetinių metų numatomų Fondo biudžeto rodiklių prognozė, Fondo biudžeto aiškinamieji raštai. Socialinio draudimo įmokų tarifų ir kitų dydžių pagrindimas pateikiamas kartu teikiamose papildomose lentelėse.

6.4. Fondo valdyba, suderinusi su Socialinės apsaugos ir darbo ministerija Fondo biudžeto projektą ir Fondo biudžeto rodiklių patvirtinimo įstatymo projektą, pateikia juos svarstyti Fondo tarybai.

7. Fondo biudžeto pajamos ir išlaidos, piniginės įplaukos ir išlaidos planuojamos vadovaujantis Lietuvos Respublikos valstybinio socialinio draudimo fondo biudžeto sandaros įstatymu ir Fondo valdybos direktoriaus patvirtintu Fondo biudžeto planavimo tvarkos aprašu.

8. Kiekvienai Fondo administravimo įstaigai sudaroma tos įstaigos veiklos sąnaudų sąmata. Išlaidos šioje sąmatoje nurodomos pagal Fondo administravimo įstaigų veiklos sąnaudų klasifikaciją, pateiktą Taisyklių 1 priedo V skyriuje. Visose Fondo administravimo įstaigose naudojama tipinė Valstybinio socialinio draudimo fondo administravimo įstaigų veiklos sąnaudų sąmatos forma. Sąmatos formą, jos pildymo ir veiklos sąnaudų apskaičiavimo tvarką nustato ir tvirtina Fondo valdyba.

9. Per 10 darbo dienų nuo Fondo biudžeto rodiklių patvirtinimo įstatymo priėmimo dienos Fondo valdyba paskirsto ir patvirtina ketvirčiais Fondo biudžeto pajamas ir išlaidas, pinigines įplaukas ir išlaidas.

III SKYRIUS
FONDO BIUDŽETO vykdymo ataskaitos

10. Fondo biudžeto vykdymo ataskaitų rinkinį sudaro:

10.1. Fondo pajamų ir išlaidų ataskaita;

10.2. Fondo piniginių įplaukų ir išlaidų ataskaita;

10.3. Fondo biudžeto vykdymo aiškinamasis raštas.

11. Fondo biudžeto vykdymo ataskaitų rinkinio struktūra ir pagrindiniai rengimo principai pateikti Taisyklių 1 ir 2 prieduose, o Fondo biudžeto vykdymo aiškinamajame rašte pateikiamos Fondo biudžeto pajamų ir išlaidų, socialinio draudimo įmokų ir išlaidų papildomos lentelės, kurių klasifikacija pateikta Taisyklių 1 priedo III ir IV skyriuose.

12. Ketvirtinis Fondo biudžeto vykdymo ataskaitų rinkinys yra tarpinis Fondo biudžeto vykdymo ataskaitų rinkinys ir atitinka visus Fondo biudžeto vykdymo ataskaitų rinkiniui keliamus reikalavimus. Ketvirtinį Fondo biudžeto vykdymo ataskaitų rinkinį Fondo valdyba parengia iki kito ketvirčio antrojo mėnesio 25 dienos ir pateikia susipažinti Finansų ministerijai, Socialinės apsaugos ir darbo ministerijai ir Lietuvos statistikos departamentui. Ne vėliau kaip per 10 darbo dienų nuo ketvirtinio Fondo biudžeto vykdymo ataskaitų rinkinio parengimo dienos jis skelbiamas Fondo valdybos interneto svetainėje.

13. Fondo valdyba rengia metinius Fondo administravimo įstaigų konsoliduotųjų veiklos sąnaudų sąmatų vykdymo pagal finansavimo šaltinius ataskaitų rinkinius, kuriuose rodikliai išdėstomi pagal Taisyklių 1 priedo V skyriuje pateiktą Fondo administravimo įstaigų veiklos sąnaudų klasifikaciją.

14. Fondo administravimo įstaigų konsoliduotųjų veiklos sąnaudų sąmatų vykdymo pagal finansavimo šaltinius ataskaitų rinkinio sudėtis:

14.1. Fondo administravimo įstaigų veiklos sąnaudų sąmatų vykdymo pagal finansavimo šaltinius ataskaitos;

14.2. Fondo administravimo įstaigų veiklos sąnaudų sąmatų vykdymo ataskaitų aiškinamasis raštas.

15. Ketvirtinis Fondo administravimo įstaigų konsoliduotųjų veiklos sąnaudų sąmatų vykdymo ataskaitų rinkinys parengiamas iki kito ketvirčio antrojo mėnesio 25 dienos.

16. Fondo valdyba rengia operatyviąją mėnesinę Fondo biudžeto vykdymo ataskaitą, kurią sudaro piniginių įplaukų ir išlaidų ataskaita. Ataskaitos rodikliai išdėstomi pagal Taisyklių 1 priede pateiktą Fondo biudžeto piniginių įplaukų ir išlaidų klasifikaciją. Operatyvioji mėnesinė Fondo biudžeto vykdymo ataskaita parengiama iki kito mėnesio 10 dienos.

IV skyrius

FONDO BIUDŽETO VYKDYMAS

17. Fondo valdybai Lietuvos Respublikos ir užsienio valstybių kredito įstaigose atidaromos Fondo lėšų ir Fondo administravimo įstaigų veiklos finansavimo sąskaitos, valiutinės sąskaitos, taip pat kaupiamųjų pensijų įmokų sąskaita.

18. Į Fondo lėšų sąskaitą įskaitomos socialinio draudimo įmokos ir kitos Fondo biudžete numatytos pajamos. Iš šios sąskaitos finansuojamos Fondo išlaidos atskiroms socialinio draudimo rūšims, kitos Fondo biudžete numatytos priemonės, joje esančios lėšos taip pat naudojamos kaip laikinai laisvos lėšos.

19. Fondo administravimo įstaigų veiklos finansavimo sąskaitoje atliekamos ūkinės veiklos piniginės operacijos. Mokėjimo paraiškas dėl Fondo administravimo įstaigų finansavimo iš Fondo biudžeto (Fondo administravimo įstaigų darbuotojų ir tarnautojų darbo užmokesčiui, socialinio draudimo įmokoms, atsargų, prekių ir kitoms išlaidoms apmokėti) Fondo valdyba rengia kas mėnesį, vadovaudamasi Fondo administravimo įstaigų veiklos sąnaudų sąmatomis, tvirtinamomis Fondo valdybos direktoriaus įsakymu. Fondo administravimo įstaigų mokėtinos sumos formuojamos Fondo finansų valdymo sistemoje.

20. Į kaupiamųjų pensijų įmokų sąskaitą pervedamos ir iki pervedimo pensijų fondams joje laikomos kaupiamosios pensijų įmokos, nurodytos Lietuvos Respublikos pensijų kaupimo įstatyme. Šios lėšos naudojamos tik pervedimui į pensijų fondus kaip kaupiamosios pensijų įmokos.

21. Iki biudžetinių metų paskutinės dienos būtina pervesti į kredito įstaigų atitinkamas sąskaitas Fondo administravimo ir kitų įstaigų, pagal sutartis vykdančių Fondo operacijas, kasose esančius grynųjų pinigų likučius.

22. Fondo biudžete sudaromos kasos apyvartos lėšos, būtinos pinigų cirkuliacijai užtikrinti. Šių lėšų dydis – ne mažiau už vidutinę Fondo biudžeto 3 darbo dienų išlaidų sumą ir vidutinę vieno mėnesio įmokų, pervedamų į kaupiamųjų pensijų socialinio draudimo įmokų sąskaitą, sumą.

23. Fondo valdyba pagal Socialinės apsaugos ir darbo ministerijos pateiktas paraiškas Užimtumo fondui kas mėnesį, iki einamojo mėnesio 10 dienos, perveda nedarbo socialinio draudimo lėšas Lietuvos Respublikos užimtumo įstatymo nustatytoms aktyvios darbo rinkos politikos priemonėms įgyvendinti, neviršydama Fondo biudžeto rodiklių patvirtinimo įstatyme nurodytos sumos.

24. Į Privalomojo sveikatos draudimo fondą pervedamas lėšas sudaro gautos privalomojo sveikatos draudimo įmokos, baudos ir delspinigiai, nurodyti Sveikatos draudimo įstatyme.

25. Už laiku nesumokėtų socialinio draudimo įmokų, delspinigių ir baudų skolos sumokėjimo atidėjimo laikotarpį (išskyrus Taisyklių 65 punkte nurodytą atvejį) skaičiuojamos palūkanos, kurios atitinka Lietuvos Respublikos mokesčių administravimo įstatyme nurodytų palūkanų už suteiktą mokestinę paskolą dydį. Palūkanos skaičiuojamos už visą atidėtą laikotarpį, pradedant diena, kurią sudaryta skolos sumokėjimo atidėjimo sutartis ar priimtas sprendimas atidėti socialinio draudimo įmokų, delspinigių ir baudų skolos sumokėjimą. Palūkanos apskaičiuojamos Fondo valdybos nustatyta tvarka ir mokamos pagal sutartyje ar sprendime atidėti socialinio draudimo įmokų, delspinigių ir baudų skolos sumokėjimą nustatytą grafiką. Palūkanos mokamos iki skolos sumokėjimo atidėjimo sutarties galiojimo arba sprendime atidėti socialinio draudimo įmokų, delspinigių ir baudų skolos sumokėjimą nurodytos datos pabaigos. Laiku nesumokėjus skolos pagal draudėjo ir Fondo administravimo įstaigos suderintą įsiskolinimo grąžinimo grafiką, skaičiuojamos padidintos palūkanos, kol laiku nesumokėta skola sumokama. Padidintų palūkanų dydis lygus delspinigių už laiku nesumokėtas socialinio draudimo įmokas dydžiui. Palūkanos išieškomos Lietuvos Respublikos valstybinio socialinio draudimo įstatymo (toliau – Valstybinio socialinio draudimo įstatymas) nustatyta tvarka.

V SKYRIUS
SOCIALINIO DRAUDIMO ĮMOKŲ MOKĖJIMAS

26. Socialinio draudimo įmokos į Fondo biudžetą mokamos Valstybinio socialinio draudimo įstatyme nustatyta tvarka.

27. Apdraustieji, kurie gauna darbo užmokestį, jiems nustatytos socialinio draudimo įmokos dalį moka nuo jiems apskaičiuoto darbo užmokesčio (įskaitant ir neapmokestinamąjį pajamų dydį).

28. Asmenims, kurie yra išvykę iš Lietuvos Respublikos ir išvykimą deklaravę gyvenamosios vietos deklaravimo įstaigai, privalomojo sveikatos draudimo įmokos skaičiuojamos iki jų išvykimo dienos. Ši nuostata netaikoma, jeigu asmeniui, vadovaujantis Europos Sąjungos socialinės apsaugos sistemų koordinavimo reglamentais ar tarptautinėmis sutartimis dėl socialinės apsaugos, taikomi Lietuvos Respublikos socialinio draudimo teisės aktai.

29. Socialinio draudimo įmokas į Fondo biudžetą už asmenis, draudžiamus valstybės lėšomis, pagal einamųjų metų Fondo biudžeto rodiklių patvirtinimo įstatyme patvirtintus bendruosius draudėjo ir apdraustojo socialinio draudimo įmokų tarifus moka:

29.1. valstybės institucija, perkelianti valstybės tarnautoją į pareigas Lietuvos Respublikos diplomatinėje atstovybėje, konsulinėje įstaigoje, Lietuvos Respublikos atstovybėje prie tarptautinės organizacijos, tarptautinėje ar Europos Sąjungos institucijoje arba užsienio valstybės institucijoje, pasiuntusi dirbti į specialiąją misiją ar paskyrusi profesinės karo tarnybos karį atlikti karo tarnybą Lietuvos Respublikos diplomatinėje atstovybėje, konsulinėje įstaigoje, Lietuvos Respublikos atstovybėje prie tarptautinės organizacijos, užsienio valstybės ar tarptautinėje karinėje ar gynybos institucijoje, taip pat pagal Lietuvos Respublikos asmenų delegavimo į tarptautines ir Europos Sąjungos institucijas ar užsienio valstybių institucijas įstatymą asmenį delegavusi Lietuvos Respublikos deleguojančioji institucija, Lietuvos Respublikos Prezidentūra – už Valstybinio socialinio draudimo įstatymo 6 straipsnio 1 dalyje nurodytus asmenis; pensijų, motinystės ir nedarbo socialinio draudimo įmokos mokamos iš valstybės institucijoms patvirtintų Lietuvos Respublikos valstybės biudžeto asignavimų;

29.2. Lietuvos Respublikos krašto apsaugos ministerija ar jos įgaliotos krašto apsaugos sistemos institucijos už Valstybinio socialinio draudimo įstatymo 6 straipsnio 4 dalyje nurodytus asmenis moka pensijų, motinystės, nedarbo ir nelaimingų atsitikimų darbe ir profesinių ligų socialinio draudimo įmokas;

29.3. Socialinės apsaugos ir darbo ministerija moka už:

29.3.1. Valstybinio socialinio draudimo įstatymo 6 straipsnio 2 dalyje nurodytus asmenis – pensijų ir nedarbo socialinio draudimo įmokas;

29.3.2. Valstybinio socialinio draudimo įstatymo 6 straipsnio 3 dalyje nurodytus asmenis – pensijų ir nedarbo socialinio draudimo įmokas;

29.3.3. Valstybinio socialinio draudimo įstatymo 6 straipsnio 6 dalyje nurodytus asmenis – pensijų socialinio draudimo įmokas;

29.3.4. Valstybinio socialinio draudimo įstatymo 6 straipsnio 10 dalyje nurodytus asmenis – nelaimingų atsitikimų darbe ir profesinių ligų draudimo įmokas;

29.4. Lietuvos Respublikos švietimo ir mokslo ministerija už Valstybinio socialinio draudimo įstatymo 6 straipsnio 5 dalyje nurodytus profesinių mokyklų mokinius, aukštųjų mokyklų studentus, atliekančius profesinės veiklos praktiką įstaigoje ar įmonėje, jų mokymo ir pratybų laikotarpiu moka nelaimingų atsitikimų darbe ir profesinių ligų draudimo įmokas;

29.5. Socialinės apsaugos ir darbo ministerija ar jos įgaliota įstaiga už Valstybinio socialinio draudimo įstatymo 6 straipsnio 5 dalyje nurodytus asmenis, teritorinių darbo biržų siųstus profesiniam mokymui ar profesinei reabilitacijai, atliekančius profesinės veiklos praktiką įstaigoje ar įmonėje, mokymo ir pratybų laikotarpiu moka nelaimingų atsitikimų darbe ir profesinių ligų draudimo įmokas;

29.6. Lietuvos Respublikos teisingumo ministerija ar jos įgaliota įstaiga už Valstybinio socialinio draudimo įstatymo 6 straipsnio 5 dalyje nurodytus asmenis, kurie mokosi pataisos pareigūnų švietimo įstaigoje pagal profesinio mokymo programas (kursantus), mokymo ir pratybų laikotarpiu moka nelaimingų atsitikimų darbe ir profesinių ligų draudimo įmokas;

29.7. Lietuvos Respublikos vidaus reikalų ministerija ar jos įgaliotos įstaigos už Valstybinio socialinio draudimo įstatymo 6 straipsnio 5 dalyje nurodytus asmenis, kurie mokosi vidaus reikalų profesinio mokymo įstaigoje ar vidaus reikalų profesinio mokymo įstaigos įvadinio mokymo kursuose ir yra pasirašę stojimo į vidaus tarnybą sutartį (kursantus), mokymo ir pratybų laikotarpiu moka nelaimingų atsitikimų darbe ir profesinių ligų draudimo įmokas;

29.8. Lietuvos Respublikos krašto apsaugos ministerija ar jos įgaliota įstaiga už Valstybinio socialinio draudimo įstatymo 6 straipsnio 5 dalyje nurodytus asmenis, kurie atlieka karo tarnybą studijuodami karo mokymo įstaigoje (kariūnus), mokymo ir pratybų laikotarpiu moka nelaimingų atsitikimų darbe ir profesinių ligų draudimo įmokas;

29.9. Lietuvos Respublikos kultūros ministerija už Valstybinio socialinio draudimo įstatymo 6 straipsnio 7 dalyje nurodytus asmenis moka pensijų, ligos ir motinystės socialinio draudimo įmokas.

30. Nelaimingų atsitikimų darbe ir profesinių ligų socialinio draudimo įmokos Taisyklių 29.3.4, 29.4–29.8 papunkčiuose nurodytiems Lietuvos Respublikos valstybės biudžeto asignavimų valdytojams apskaičiuojamos pagal draudėjų, pas kuriuos atliekama praktika, vyksta mokymas ar pratybos, priskyrimą nelaimingų atsitikimų darbe ir profesinių ligų socialinio draudimo įmokos tarifo grupei.

31. Motinų (įmočių), tėvų (įtėvių) draudimas valstybės lėšomis nuo vaiko gimimo taikomas jo motinai (įmotei), kol vaiko tėvai (įtėviai) apsisprendžia kitaip. Apsisprendimu kitaip laikomas bendro tėvų (įtėvių) prašymo apdrausti vieną iš jų valstybės lėšomis pateikimas Fondo valdybos teritoriniam skyriui, o nepateikus tokio prašymo – vieno iš tėvų (įtėvių) išėjimas atostogų vaikui prižiūrėti.

32. Globėjas, auginantis vaiką iki trejų metų, ir nesukakęs senatvės pensijos amžiaus vienas iš neįgalaus asmens, kuriam nustatytas specialusis nuolatinės slaugos poreikis, tėvų (įtėvių) arba asmuo, paskirtas šio neįgalaus asmens globėju ar rūpintoju, slaugantis namuose nurodytą neįgalų asmenį, arba vienas iš tėvų, globėjas ar rūpintojas, slaugantis namuose visiškos negalios invalidą, pripažintą tokiu iki 2005 m. liepos 1 d., pensijų ir nedarbo socialiniu draudimu draudžiami pagal jų pateiktus prašymus nuo teisės į šį draudimą atsiradimo dienos.

33. Asmenys, nurodyti Taisyklių 29.3.1–29.3.3, 29.9 papunkčiuose, Fondo valdybos nustatyta tvarka valstybės lėšomis draudžiami tik tuo atveju, jeigu jie tuo laikotarpiu neturi draudžiamųjų pajamų arba jų pajamos mažesnės negu atitinkamą laikotarpį Lietuvos Respublikos Vyriausybės (toliau – Vyriausybė) patvirtintų minimaliųjų mėnesinių algų suma. Tradicinių ir kitų valstybės pripažintų religinių bendruomenių bei bendrijų dvasininkai ir vienuoliai valstybės lėšomis draudžiami tik tuo atveju, kai jie neturi būtinojo senatvės pensijai valstybinio socialinio pensijų draudimo stažo, negauna valstybinės socialinio draudimo pensijos ir kai jų draudžiamųjų pajamų suma per kalendorinius metus yra mažesnė už atitinkamų metų 12 Vyriausybės patvirtintų minimaliųjų mėnesinių algų sumą ir šie asmenys nėra išvykę iš Lietuvos Respublikos ir išvykimo nėra deklaravę gyvenamosios vietos deklaravimo įstaigai.

34. Asmenys, nurodyti Valstybinio socialinio draudimo įstatymo 6 straipsnio 5 ir 10 dalyse, privalomai draudžiami nelaimingų atsitikimų darbe ir profesinių ligų socialiniu draudimu pagal draudėjų, nurodytų Lietuvos Respublikos nelaimingų atsitikimų darbe ir profesinių ligų socialinio draudimo įstatymo 5 straipsnyje, Fondo valdybos teritoriniams skyriams pateiktus duomenis apie minėtų asmenų nelaimingų atsitikimų darbe ir profesinių ligų socialinio draudimo laikotarpius.

35. Fondo valdyba pagal Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenis apie Taisyklių 29.3.4, 29.4–29.8 papunkčiuose nurodytus asmenis, kurie praėjusį kalendorinį mėnesį turėjo teisę būti draudžiami valstybės lėšomis, apskaičiuoja lėšų poreikį ir ne vėliau kaip iki kito kalendorinio mėnesio 15 dienos teikia informaciją apie praėjusio kalendorinio mėnesio lėšų poreikį atitinkamam Lietuvos Respublikos valstybės biudžeto asignavimų valdytojui ar jo įgaliotai įstaigai. Lietuvos Respublikos valstybės biudžeto asignavimų valdytojas ar jo įgaliota įstaiga ne vėliau kaip iki to kalendorinio mėnesio paskutinės dienos perveda į Fondą apskaičiuotąją pinigų sumą.

36. Jeigu asmuo tuo pačiu laikotarpiu turi teisę į draudimą valstybės lėšomis dėl skirtingų socialinio statuso ypatybių ir jam turėtų būti mokamos tos pačios draudimo rūšies ir to paties dydžio socialinio draudimo įmokos, valstybės lėšomis draudžiama tik vieną kartą.

37. Kai asmuo gali būti draudžiamas valstybės lėšomis pagal kelias Valstybinio socialinio draudimo įstatymo 6 straipsnio dalis, įmokos skaičiuojamos taip:

37.1. asmenų, nurodytų Valstybinio socialinio draudimo įstatymo 6 straipsnio 1 ir 4 dalyse, lėšų poreikį skaičiuoja atitinkamas asignavimų valdytojas, neatsižvelgdamas į kitus statusus;

37.2. asmenų, nurodytų Valstybinio socialinio draudimo įstatymo 6 straipsnio 2, 3, 6 ir 7 dalyse, lėšų poreikis skaičiuojamas šia eilės tvarka: Valstybinio socialinio draudimo įstatymo 6 straipsnio 2 dalis, Valstybinio socialinio draudimo įstatymo 6 straipsnio 3 dalis, Valstybinio socialinio draudimo įstatymo 6 straipsnio 6 dalis, Valstybinio socialinio draudimo įstatymo 6 straipsnio 7 dalis;

37.3. asmenų, nurodytų Valstybinio socialinio draudimo įstatymo 6 straipsnio 5 ir 10 dalyse, lėšų poreikio skaičiavimai teikiami tam Lietuvos Respublikos valstybės biudžeto asignavimų valdytojui, kuriam anksčiausiai atsirado pareiga mokėti socialinio draudimo įmokas.

38. Asmenų, draudžiamų valstybės lėšomis, draudimo tvarką nustato Fondo valdyba.

39. Jeigu Lietuvos Respublikos individualių įmonių įstatyme arba Lietuvos Respublikos civiliniame kodekse nustatytais atvejais individualios įmonės savininkui mirus teismas paskiria palikimo administratorių, nuo teismo nutarties dėl palikimo administratoriaus paskyrimo įsiteisėjimo dienos individuali įmonė už palikimo administratorių privalo mokėti socialinio draudimo įmokas tokia pat tvarka kaip už individualios įmonės savininką.

40. Su darbo santykiais susijusioms kompensacinio ar skatinamojo pobūdžio išmokoms nepriskiriami už nepinigines dovanas ir gyvybės draudimo įmokas darbdavio darbuotojo naudai sumokėtas gyventojų pajamų mokestis ir apdraustojo socialinio draudimo įmokų dalis.

41. Fiziniai asmenys, mokantys privalomojo sveikatos draudimo įmokas pagal Sveikatos draudimo įstatymo 17 straipsnio 9 dalį, gavę pajamų iš sporto ir (arba) atlikėjo veiklos ir (arba) pajamų pagal autorinę sutartį, tačiau nevykdantys jokios kitos veiklos, dėl kurios atsirastų prievolė patiems (už juos) mokėti privalomojo sveikatos draudimo įmokas kaip kitai draudžiamųjų asmenų kategorijai priklausantiems asmenims, ir kurie nėra priskiriami prie asmenų, išvardytų Sveikatos draudimo įstatymo 6 straipsnio 4 dalyje, pasibaigus kalendoriniams metams, turi perskaičiuoti už praėjusius kalendorinius metus mokėtinas privalomojo sveikatos draudimo įmokas. Jeigu fizinio asmens, mokančio privalomojo sveikatos draudimo įmokas pagal Sveikatos draudimo įstatymo 17 straipsnio 9 dalį, per praėjusius kalendorinius metus sumokėtų privalomojo sveikatos draudimo įmokų ir apskaičiuotų privalomojo sveikatos draudimo įmokų, skaičiuojamų nuo pajamų, gautų iš sporto ir (arba) atlikėjo veiklos, ir (arba) pajamų, gautų pagal autorinę sutartį, suma yra mažesnė negu 9 procentai 12 minimaliųjų mėnesinių algų, galiojančių tų metų kiekvieno atitinkamo mėnesio paskutinę dieną, dydžių, fizinis asmuo, mokantis privalomojo sveikatos draudimo įmokas pagal Sveikatos draudimo įstatymo 17 straipsnio 9 dalį, iki kitų metų gegužės 1 d. turi sumokėti šios sumos ir nuo 12 minimaliųjų mėnesinių algų, galiojančių tų metų kiekvieno atitinkamo mėnesio paskutinę dieną, dydžių apskaičiuotos privalomojo sveikatos draudimo įmokų sumos skirtumą.

42. Pirmosios veiklos pradžia yra laikoma individualios įmonės, mažosios bendrijos ar ūkinės bendrijos įregistravimo Juridinių asmenų registre diena.

Individualios įmonės už individualių įmonių savininkus, mažosios bendrijos už mažųjų bendrijų narius, ūkinės bendrijos už ūkinių bendrijų tikruosius narius, kurie nepriskiriami asmenims, išvardytiems Sveikatos draudimo įstatymo 6 straipsnio 4 dalyje, 17 straipsnio 1, 5 ir 7 dalyse ir Valstybinio socialinio draudimo įstatymo 4 straipsnio 3 ir 4 dalyse, kiekvieną mėnesį, ne vėliau kaip iki einamojo mėnesio paskutinės dienos, turi mokėti 9 procentų dydžio privalomojo sveikatos draudimo įmokas nuo išsiimtos iš individualios įmonės, mažosios bendrijos ar ūkinės bendrijos individualios įmonės savininko, mažosios bendrijos nario ar ūkinės bendrijos tikrojo nario asmeniniams poreikiams lėšų sumos, tačiau ne mažesnės kaip minimalioji mėnesinė alga.

Jeigu individualios įmonės savininko, mažosios bendrijos nario ar ūkinės bendrijos tikrojo nario už einamuosius metus sumokėtos socialinio draudimo ir privalomojo sveikatos draudimo įmokos yra mažesnės negu socialinio draudimo įmokų ir sveikatos draudimo įmokų suma, mokėtina nuo Valstybinei mokesčių inspekcijai deklaruotos individualios įmonės savininko, mažosios bendrijos nario ar ūkinės bendrijos tikrojo nario asmeniniams poreikiams išsiimtos sumos, iki metinės pajamų mokesčio deklaracijos pateikimo Valstybinei mokesčių inspekcijai termino paskutinės dienos turi būti sumokėtas mokėtinos sumos ir faktiškai sumokėtų sumų skirtumas.

Jeigu individualios įmonės savininkas, mažosios bendrijos narys ar ūkinės bendrijos tikrasis narys ne visą kalendorinį mėnesį atitinka Valstybinio socialinio draudimo įstatymo 10 straipsnio 3 dalies 1 punkte nurodytas sąlygas, kai socialinio draudimo įmokų bazė kalendorinį mėnesį gali būti mažesnė kaip Vyriausybės patvirtinta minimalioji mėnesinė alga, individualios įmonės savininko, mažosios bendrijos nario ar ūkinės bendrijos tikrojo nario mėnesio socialinio draudimo įmokos skaičiuojamos nuo Vyriausybės patvirtintos minimaliosios mėnesinės algos, perskaičiuotos proporcingai laikotarpiui, kai individualios įmonės savininkas, mažosios bendrijos narys ar ūkinės bendrijos tikrasis narys neatitinka Valstybinio socialinio draudimo įstatymo 10 straipsnio 3 dalies 1 punkte nurodytų sąlygų.

43. Apskaičiuojant likviduojamų individualių įmonių savininkų, mažųjų bendrijų narių ar ūkinių bendrijų tikrųjų narių išsiimamų individualios įmonės savininko, mažosios bendrijos nario ar ūkinės bendrijos tikrojo nario asmeniniams poreikiams pajamų sumą, taip pat apskaičiuojant likviduojamų šeimynų dalyvių valstybinio socialinio draudimo įmokų prievolę, mokestinis laikotarpis skaičiuojamas iki šių subjektų (individualių įmonių, mažųjų bendrijų, ūkinių bendrijų, šeimynų) veiklos pabaigos, kurios data deklaruojama Valstybinei mokesčių inspekcijai pateikiamoje paskutinio mokestinio laikotarpio pelno mokesčio deklaracijoje.

44. Kai savarankiškai dirbantis asmuo, išskyrus verslo liudijimą turintį asmenį, per mokestinius metus yra individualios įmonės savininkas ir (arba) mažosios bendrijos narys, ir (arba) tikrosios ar komanditinės ūkinės bendrijos tikrasis narys, ir (arba) šeimynos dalyvis, ir (arba) užsiima individualia veikla, kaip ji apibrėžta Lietuvos Respublikos gyventojų pajamų mokesčio įstatyme, ir (arba) yra ūkininkas ar jo partneris, kiekvienos veiklos pajamų metinė suma apskaičiuojama pagal deklaruotas pajamas iš kiekvienos veiklos.

45. Už praėjusius ataskaitinius laikotarpius socialinio draudimo įmokos avansu negali būti mokamos.

46. Valstybinė mokesčių inspekcija prie Lietuvos Respublikos finansų ministerijos (toliau – Valstybinė mokesčių inspekcija prie Finansų ministerijos) teikia Fondo valdybai informaciją apie savarankiškai dirbančių asmenų gautas pajamų metines sumas, nuo kurių turi būti apskaičiuotos ir sumokėtos socialinio draudimo įmokos. Informacija teikiama Valstybinės mokesčių inspekcijos prie Finansų ministerijos ir Fondo valdybos duomenų teikimo sutartyje nustatyta tvarka.

47. Pasikeitus minimaliosios mėnesinės algos dydžiui verslo liudijimo galiojimo laikotarpiu, socialinio draudimo įmokos atitinkamai perskaičiuojamos ir jų skirtumo suma sumokama per mėnesį nuo minimaliosios mėnesinės algos pasikeitimo dienos.

48. Asmuo, kuris, prieš įsigydamas verslo liudijimą trumpesniam negu 3 mėnesių laikotarpiui, iš anksto nesumokėjo socialinio draudimo įmokų, nes buvo priskiriamas prie Valstybinio socialinio draudimo įstatymo 4 straipsnio 1–5 dalyse nurodytų asmenų, privalo pasibaigus metams, iki kitų metų gegužės 1 d., sumokėti socialinio draudimo įmokas kaip verslo liudijimą turėjęs asmuo, jeigu per atitinkamą kalendorinį mėnesį šiam asmeniui yra priskaičiuotos pensijų socialinio draudimo įmokos nuo sumos, mažesnės negu minimalioji mėnesinė alga.

49. Valstybinė mokesčių inspekcija, išduodama naują ar pratęsdama anksčiau įsigytą verslo liudijimą asmeniui arba registruodama individualią veiklą pagal Lietuvos Respublikos gyventojų pajamų mokesčio įstatymą, patikrina asmens įsiskolinimą Fondui. Jeigu asmuo, įsigyjantis verslo liudijimą arba registruojantis individualią veiklą, skolingas Fondui, išskyrus tuos atvejus, kai asmens skolos Fondui sumokėjimo terminas buvo atidėtas ir dar nesuėjęs, Valstybinė mokesčių inspekcija verslo liudijimo neišduoda ar nepratęsia arba neregistruoja individualios veiklos, kol nesumokamas įsiskolinimas Fondui ir Valstybinei mokesčių inspekcijai nepateikiamas tai patvirtinantis dokumentas. Valstybinė mokesčių inspekcija negali išduoti verslo liudijimo trumpesniam negu 3 mėnesių laikotarpiui (išskyrus Taisyklių 48 punkte nurodytą atvejį), jeigu asmuo nėra sumokėjęs socialinio draudimo įmokų už visą verslo liudijimo galiojimo laikotarpį iš anksto.

50. Socialinio draudimo įmokos nepriklauso nuo įsigyjamų verslo liudijimų skaičiaus tuo atveju, kai įsigyjamų verslo liudijimų galiojimo laikas sutampa ir šiuos verslo liudijimus įsigijęs asmuo draudžiasi valstybiniu socialiniu draudimu kaip turintis vieną verslo liudijimą.

51. Verslo liudijimus turintys asmenys privalomojo sveikatos draudimo įmokas už mėnesius, už kuriuos jie moka ir (arba) už juos mokamos Sveikatos draudimo įstatymo 17 straipsnio 1, 2 ar 6 dalyje nurodytos privalomojo sveikatos draudimo įmokos arba kuriuos jie priklauso asmenų, išvardytų šio įstatymo 6 straipsnio 4 dalyje, kategorijoms, turi teisę sumokėti kartą per metus, tačiau ne vėliau kaip iki kitų metų gegužės 1 d. (jeigu verslo liudijimus turintys asmenys yra tik individualių įmonių savininkai ir (arba) ūkinių bendrijų tikrieji nariai, ir (arba) mažųjų bendrijų nariai, jie šia tvarka turi teisę pasinaudoti tik už tuos mėnesius, kuriais individuali įmonė, ūkinė bendrija arba mažoji bendrija nebuvo Valstybinei mokesčių inspekcijai deklaravusi laikino veiklos nevykdymo, neturėjo likviduojamos arba bankrutuojančios įmonės statuso).

52. Asmenų, nurodytų Sveikatos draudimo įstatymo 17 straipsnio 7 ir 9 dalyse, privalomojo sveikatos draudimo įmokos turi būti mokamos kartą per mėnesį, ne vėliau kaip iki einamojo mėnesio paskutinės dienos.

53. Individuali įmonė ar ūkinė bendrija taip pat laikoma nevykdančia veiklos, jeigu iki 2008 m. gruodžio 31 d. jai buvo suteiktas likviduojamos įmonės statusas, o visi jos darbuotojai atleisti iš darbo.

54. Skaičiuojant ir mokant kas mėnesį mokėtinas privalomojo sveikatos draudimo įmokas, individualią žemės ūkio veiklą vykdančių asmenų pridėtinės vertės mokesčio (toliau – PVM) mokėtojo statuso pasikeitimas (įregistravimas PVM mokėtoju ar išregistravimas iš PVM mokėtojų) taikomas nuo kito kalendorinio mėnesio pirmos dienos.

55. Jeigu pagal darbo sutartis dirbantiems asmenims už kalendorinį mėnesį nėra apskaičiuota pajamų, nuo kurių skaičiuojamos privalomojo sveikatos draudimo įmokos, ir jeigu šie asmenys nevykdo jokios kitos veiklos, dėl kurios atsirastų prievolė patiems (už juos) mokėti privalomojo sveikatos draudimo įmokas kaip kitai draudžiamųjų asmenų kategorijai priklausantiems asmenims, ir jie nėra priskiriami prie asmenų, išvardytų Sveikatos draudimo įstatymo 6 straipsnio 4 dalyje, šie asmenys už kalendorinį mėnesį kaip asmenys, nepriskiriami išvardytiems Sveikatos draudimo įstatymo 17 straipsnio 1–6 ir 8 dalyse ir šio įstatymo 6 straipsnio 4 dalyje asmenims, iki kitų metų gegužės 1 d. privalo sumokėti 9 procentų minimaliosios mėnesinės algos, galiojančios mėnesio, už kurį mokama įmoka, paskutinę dieną, dydžio privalomojo sveikatos draudimo įmokas.

56. Draudėjai mokėjimo dokumentuose privalo nurodyti įmokų kodus, kurių sąrašą parengia ir tvirtina Fondo valdyba. Už įmokos kodo įrašo teisingumą atsako įmokų mokėjimo dokumentą pildantis asmuo.

57. Jeigu verslo liudijimo galiojimo laikotarpiu asmuo praranda Valstybinio socialinio draudimo įstatymo 11 straipsnio 2 dalyje nurodytą sąlygą, suteikiančią teisę nemokėti socialinio draudimo įmokų, jis per 5 darbo dienas nuo sąlygos praradimo momento privalo į Fondo biudžetą sumokėti socialinio draudimo įmokų įsiskolinimą už likusį verslo liudijimo galiojimo laiką.

VI SKYRIUS
SOCIALINIO DRAUDIMO ĮMOKŲ ĮSISKOLINIMO SUMOKĖJIMO ATIDĖJIMAS

58. Fondo administravimo įstaigos gali atidėti draudėjams ir savarankiškai dirbantiems asmenims, mokantiems socialinio draudimo įmokas už save, socialinio draudimo įmokų įsiskolinimo Fondui mokėjimą iki vienų metų nuo socialinio draudimo įmokų įsiskolinimo sumokėjimo atidėjimo sutarties sudarymo dienos. Įmokų įsiskolinimo Fondui sumokėjimas šiuo atveju negali būti atidėtas, jeigu Fondo administravimo įstaiga nustato, kad socialinio draudimo įmokų įsiskolinimo išieškojimas jau perduotas antstoliui. Sprendimą dėl socialinio draudimo įmokų įsiskolinimo sumokėjimo atidėjimo priima Fondo valdybos teritorinis skyrius, kai šis įsiskolinimas neviršija 30 tūkst. eurų. Kai socialinio draudimo įmokų įsiskolinimas Fondui viršija 30 tūkst. eurų, sprendimą priima Fondo valdyba. Socialinio draudimo įmokų įsiskolinimo Fondui mokėjimas atidedamas šia tvarka:

58.1. Draudėjams, mokantiems socialinio draudimo įmokas už apdraustuosius, nurodytus Valstybinio socialinio draudimo įstatymo 4 straipsnyje ir 5 straipsnio 1 ir 2 dalyse:

58.1.1. Draudėjo finansiniai įsipareigojimai mažesni už jo turtą.

58.1.2. Dėl socialinio draudimo įmokų įsiskolinimo sumokėjimo atidėjimo draudėjas Fondo valdybos teritoriniam skyriui pateikia motyvuotą prašymą, kuriame nurodo įsiskolinimo priežastis, būsimą veiklą, turinčią pagerinti draudėjo finansinę būklę, įsiskolinimo grąžinimo grafiką, paskutinio ataskaitinio laikotarpio veiklos finansinę ataskaitą, taip pat nurodo su draudėju susijusias ir (ar) jo partnerines įmones, kaip apibrėžta 2013 m. gruodžio 18 d. Komisijos reglamento (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai (toliau – Reglamentas Nr. 1407/2013) 2 straipsnio 2 dalyje.

58.1.3. Fondo valdybos teritorinis skyrius, gavęs draudėjo prašymą ir reikalaujamus dokumentus, ne vėliau kaip per 20 darbo dienų nuo visų reikalaujamų dokumentų pateikimo juos išnagrinėja, patikslina įsiskolinimo grąžinimo grafiką ir priėmęs sprendimą dėl socialinio draudimo įmokų įsiskolinimo sumokėjimo atidėjimo, kai socialinio draudimo įmokų įsiskolinimas neviršija 30 tūkst. eurų, išsiunčia pranešimą draudėjui arba parengia išvadas ir visą medžiagą pateikia Fondo valdybai, kai socialinio draudimo įmokų įsiskolinimas viršija 30 tūkst. eurų.

58.1.4. Jeigu draudėjas Fondo valdybos teritoriniam skyriui nepateikia motyvuoto prašymo ir (ar) visų Taisyklių 58.1.2 papunktyje reikalaujamų dokumentų, Fondo valdybos teritorinis skyrius informuoja draudėją apie trūkstamus dokumentus, nurodydamas ne ilgesnį nei 10 darbo dienų nuo rašto išsiuntimo dienos dokumentų pateikimo terminą, taip pat nurodo, kad laiku nepateikus šių dokumentų bus priimamas sprendimas neatidėti socialinio draudimo įmokų įsiskolinimo sumokėjimo.

58.1.5. Socialinio draudimo įmokų įsiskolinimo išieškojimas sustabdomas, išskyrus tuos atvejus, kai Fondo administravimo įstaiga nustato, kad socialinio draudimo įmokų įsiskolinimo Fondui išieškojimas jau perduotas antstoliui, nuo Taisyklių 58.1.2 papunktyje nurodytų visų dokumentų pateikimo Fondo valdybos teritoriniam skyriui arba Fondo valdybai, jeigu ji priima sprendimą dėl socialinio draudimo įmokų įsiskolinimo sumokėjimo atidėjimo, dienos.

58.1.6. Jeigu sprendimą dėl socialinio draudimo įmokų įsiskolinimo sumokėjimo atidėjimo priima Fondo valdyba, ji per 20 darbo dienų nuo dienos, kurią gavo Fondo valdybos teritorinio skyriaus išvadas, išnagrinėja prašymą ir priėmusi sprendimą dėl socialinio draudimo įmokų įsiskolinimo sumokėjimo atidėjimo išsiunčia pranešimą draudėjui ir Fondo valdybos teritoriniam skyriui. Fondo valdyba, priimdama sprendimą dėl socialinio draudimo įmokų įsiskolinimo sumokėjimo atidėjimo, atsižvelgia į Fondo tarybos pasiūlymus dėl įsiskolinimo atidėjimo.

58.2. Savarankiškai dirbantiems asmenims, mokantiems socialinio draudimo įmokas už save (netaikoma, kai kreipiamasi Taisyklių 60 punkte nustatyta tvarka):

58.2.1. Savarankiškai dirbantys asmenys, mokantys socialinio draudimo įmokas už save, Fondo valdybos teritoriniam skyriui pateikia motyvuotą prašymą, kuriame nurodo įsiskolinimo priežastis, įsiskolinimo grąžinimo grafiką, kartu su prašymą pagrindžiančiais dokumentais ir nurodo su draudėju susijusias ir (ar) jo partnerines įmones, kaip apibrėžta Reglamento Nr. 1407/2013 2 straipsnio 2 dalyje.

58.2.2. Fondo valdybos teritorinis skyrius, gavęs prašymą kartu su visais jį pagrindžiančiais dokumentais, patikslina įsiskolinimo grąžinimo grafiką ir ne vėliau kaip per 20 darbo dienų nuo visų reikalaujamų dokumentų pateikimo dienos, priėmęs sprendimą atidėti socialinio draudimo įmokų įsiskolinimo sumokėjimą, kai socialinio draudimo įmokų įsiskolinimas neviršija 30 tūkst. eurų, ar jo neatidėti, išsiunčia pranešimą draudėjui arba parengia išvadas ir visą medžiagą pateikia Fondo valdybai, kai socialinio draudimo įmokų įsiskolinimas viršija 30 tūkst. eurų.

58.2.3. Jeigu draudėjas Fondo valdybos teritoriniam skyriui nepateikia motyvuoto prašymo ir visų 58.2.1 papunktyje reikalaujamų dokumentų, Fondo valdybos teritorinis skyrius informuoja draudėją apie trūkstamus dokumentus, nurodydamas ne ilgesnį nei 10 darbo dienų nuo rašto išsiuntimo dienos dokumentų pateikimo terminą, ir nurodo, kad laiku nepateikus šių dokumentų bus priimamas sprendimas neatidėti socialinio draudimo įmokų įsiskolinimo sumokėjimo.

58.2.4. Socialinio draudimo įmokų įsiskolinimo išieškojimas sustabdomas, išskyrus tuos atvejus, kai Fondo administravimo įstaiga nustato, kad socialinio draudimo įmokų įsiskolinimo Fondui išieškojimas jau perduotas antstoliui, nuo Taisyklių 58.2.2 papunktyje nurodytų visų dokumentų pateikimo Fondo valdybos teritoriniam skyriui arba Fondo valdybai, jeigu ji priima sprendimą dėl socialinio draudimo įmokų įsiskolinimo sumokėjimo atidėjimo, dienos.

58.2.5. Jeigu sprendimą dėl socialinio draudimo įmokų įsiskolinimo sumokėjimo atidėjimo priima Fondo valdyba, ji per 20 darbo dienų nuo dienos, kurią gavo Fondo valdybos teritorinio skyriaus išvadas, išnagrinėja prašymą, priima sprendimą dėl socialinio draudimo įmokų įsiskolinimo sumokėjimo atidėjimo ir išsiunčia pranešimą draudėjui ir Fondo valdybos teritoriniam skyriui. Fondo valdyba, priimdama sprendimą dėl socialinio draudimo įmokų įsiskolinimo sumokėjimo atidėjimo, atsižvelgia į Fondo tarybos pasiūlymus dėl įsiskolinimo atidėjimo.

59. Jeigu dėl socialinio draudimo įmokų įsiskolinimo sumokėjimo atidėjimo kreipiasi draudėjas, kuriam pagal Sutarties dėl Europos Sąjungos veikimo 108 straipsnį taikomos Europos Sąjungos valstybės pagalbos taisyklės, Fondo administravimo įstaiga per 20 darbo dienų nuo prašymo ir visų reikalaujamų dokumentų pateikimo dienos išnagrinėja draudėjo pateiktą medžiagą ir pateikia pranešimą apie valstybės pagalbą Lietuvos Respublikos konkurencijos tarybai (toliau – Konkurencijos taryba) pagal Valstybės pagalbos priemonės ir nereikšmingos (de minimis) pagalbos priemonės ekspertizės atlikimo, išvadų ir rekomendacijų teikimo, pranešimų apie valstybės pagalbą ir kitos informacijos, susijusios su valstybės pagalba, pateikimo Europos Komisijai taisykles, patvirtintas Vyriausybės 2004 m. rugsėjo 6 d. nutarimu Nr. 1136 „Dėl Valstybės pagalbos priemonės ir nereikšmingos (de minimis) pagalbos priemonės ekspertizės atlikimo, išvadų ir rekomendacijų teikimo, pranešimų apie valstybės pagalbą ir kitos informacijos, susijusios su valstybės pagalba, pateikimo Europos Komisijai taisyklių patvirtinimo“. Konkurencijos taryba, gavusi pranešimą apie valstybės pagalbą, patikrina, ar jis tinkamai užpildytas, ir patikrintą pranešimą perduoda Europos Komisijai arba grąžina valstybės pagalbos teikėjui pataisyti. Fondo administravimo įstaiga, gavusi Europos Komisijos pritarimą teikti valstybės pagalbą, per 20 darbo dienų nuo pranešimo gavimo dienos išnagrinėja draudėjo prašymą ir priėmusi sprendimą dėl socialinio draudimo įmokų įsiskolinimo sumokėjimo atidėjimo išsiunčia pranešimą draudėjui, o jeigu sprendimą dėl įmokų įsiskolinimo sumokėjimo atidėjimo priima Fondo valdyba, per 20 darbo dienų priėmusi sprendimą, siunčia pranešimą draudėjui ir Fondo valdybos teritoriniam skyriui.

60. Savarankiškai dirbantys asmenys, mokantys socialinio draudimo įmokas už save, dėl socialinio draudimo įmokų įsiskolinimo, neviršijančio 1 500 eurų, mokėjimo atidėjimo su prašymu gali kreiptis į Fondo valdybos teritorinį skyrių (išskyrus tą atvejį, kai kreipiamasi Taisyklių 61.2 papunktyje nustatyta tvarka), išskyrus tuos atvejus, kai Fondo administravimo įstaiga nustato, kad socialinio draudimo įmokų įsiskolinimo Fondui išieškojimas jau perduotas antstoliui. Fondo valdybos teritorinis skyrius ne vėliau kaip per 10 darbo dienų nuo prašymo gavimo dienos priima sprendimą atidėti socialinio draudimo įmokų įsiskolinimo sumokėjimą ar jo neatidėti. Tokiu būdu socialinio draudimo įmokų įsiskolinimo sumokėjimas gali būti atidedamas vieną kartą per kalendorinius metus, laikantis šių sąlygų: kai socialinio draudimo įmokų įsiskolinimas lygus 600 eurų arba mažesnis, socialinio draudimo įmokų įsiskolinimas atidedamas iki 4 mėnesių, kai socialinio draudimo įmokų įsiskolinimas didesnis nei 600 eurų, bet lygus 900 eurų arba mažesnis, – iki 6 mėnesių, kai socialinio draudimo įmokų įsiskolinimas didesnis nei 900 eurų, bet lygus 1 200 eurų arba mažesnis, – iki 8 mėnesių, o kai socialinio draudimo įmokų įsiskolinimas didesnis nei 1 200 eurų, bet lygus 1 500 eurų arba mažesnis, – iki vienų metų. Socialinio draudimo įmokų įsiskolinimas pradedamas grąžinti nuo sprendimo atidėti socialinio draudimo įmokų įsiskolinimo sumokėjimą priėmimo dienos, laikantis jame nustatytų terminų ir sąlygų. Apie priimtą sprendimą Fondo valdybos teritoriniai skyriai raštu informuoja draudėją per 5 darbo dienas nuo sprendimo priėmimo dienos.

61. Jeigu iki teisės priverstinai išieškoti skolą atsiradimo dienos draudėjas pateikia Fondo valdybos teritoriniam skyriui prašymą nepradėti einamųjų įmokų už praėjusį mėnesį įsiskolinimo išieškojimo, priverstinis socialinio draudimo įmokų įsiskolinimo išieškojimas gali būti nepradedamas. Fondo valdybos teritorinis skyrius, gavęs draudėjo prašymą, atsižvelgia į draudėjo pareigų, nurodytų Valstybinio socialinio draudimo įstatymo 17 straipsnyje, vykdymą per praėjusius šešis kalendorinius mėnesius. Einamųjų įmokų už praėjusį mėnesį įsiskolinimo išieškojimas sustabdomas iki prašyme nurodytos dienos, tačiau ne ilgiau kaip iki einamojo mėnesio paskutinės darbo dienos. Draudėjas dėl einamųjų socialinio draudimo įmokų už praėjusį kalendorinį mėnesį įsiskolinimo išieškojimo sustabdymo gali kreiptis ne daugiau kaip vieną kartą per kalendorinių metų ketvirtį. Jeigu per nustatytą terminą socialinio draudimo įmokų įsiskolinimas nesumokamas, Taisyklių 102 punkte nurodyta tvarka pradedamas šių įmokų, delspinigių ir baudų priverstinis išieškojimas ir kitas prašymas sustabdyti einamųjų socialinio draudimo įmokų už praėjusį kalendorinį mėnesį įsiskolinimo išieškojimą gali būti pateikiamas ne anksčiau kaip po šešių kalendorinių mėnesių.

62. Fondo valdybos teritoriniai skyriai per 10 darbo dienų nuo sprendimo atidėti socialinio draudimo įmokų įsiskolinimo sumokėjimą priėmimo arba Fondo valdybos pranešimo gavimo dienos sudaro su draudėju socialinio draudimo įmokų įsiskolinimo sumokėjimo atidėjimo sutartį.

63. Sutarties arba Taisyklių 60 punkte nustatyta tvarka priimto sprendimo galiojimo laikotarpiu draudėjas privalo mokėti visas einamąsias socialinio draudimo įmokas.

64. Jeigu draudėjas, kuriam atidėtas socialinio draudimo įmokų įsiskolinimo sumokėjimas, per 10 darbo dienų nuo sprendimo išsiuntimo dienos nesudaro su Fondo valdybos teritoriniu skyriumi socialinio draudimo įmokų įsiskolinimo sumokėjimo atidėjimo sutarties, Fondo valdybos teritorinis skyrius per 5 darbo dienas priima sprendimą atnaujinti įsiskolinimo išieškojimą, kuris atnaujinamas nuo sprendimo priėmimo dienos.

Jeigu pagal Taisyklių 60 punktą priimamas sprendimas socialinio draudimo įmokų įsiskolinimo sumokėjimo neatidėti, įsiskolinimo išieškojimas atnaujinamas nuo sprendimo socialinio draudimo įmokų įsiskolinimo sumokėjimo neatidėti priėmimo dienos.

65. Jeigu laikotarpiu, kuriam atidėtas socialinio draudimo įmokų įsiskolinimo sumokėjimas, draudėjas pažeidžia socialinio draudimo įmokų įsiskolinimo sumokėjimo grafiką, Fondo valdybos teritorinis skyrius per mėnesį priima sprendimą sutartį nutraukti arba panaikina sprendimą atidėti socialinio draudimo įmokų įsiskolinimo sumokėjimą ir priima sprendimą priverstine tvarka išieškoti iš jo likusią įsiskolinimo sumą kartu su palūkanomis. Pažeidęs socialinio draudimo įmokų įsiskolinimo sumokėjimo atidėjimo sąlygas, dėl socialinio draudimo įmokų įsiskolinimo sumokėjimo atidėjimo draudėjas gali kreiptis ne anksčiau kaip po vienų metų nuo sprendimo priverstine tvarka išieškoti iš draudėjo likusią įsiskolinimo sumą kartu su palūkanomis priėmimo dienos.

66. Pagal sutartį atidėtas socialinio draudimo įmokų įsiskolinimas pradedamas grąžinti Fondui ne vėliau kaip kitą mėnesį po socialinio draudimo įmokų įsiskolinimo atidėjimo termino pabaigos sutartyje numatytu laiku ir sumomis.

67. Žemės ūkio bendrovės, žemės ūkio kooperatyvai ir ūkininkai, einamaisiais kalendoriniais metais neįvykdę su Fondo valdybos teritoriniu skyriumi pasirašytos einamųjų socialinio draudimo įmokų atidėjimo sutarties, praranda galimybę pasirašyti sutartį ateinančiais metais.

68. Fondo administravimo įstaigos apie priimtą sprendimą nutraukti sutartį per 5 darbo dienas nuo sprendimo priėmimo dienos raštu informuoja draudėją.

VII SKYRIUS
DELSPINIGIŲ IŠIEŠKOJIMO LAIKO ATIDĖJIMAS IR ATLEIDIMAS NUO JŲ MOKĖJIMO

69. Fondo administravimo įstaigos gali atidėti draudėjams delspinigių, priskaičiuotų už pavėluotai sumokėtas socialinio draudimo įmokas, išieškojimo laiką, išskyrus tuos atvejus, kai Fondo administravimo įstaiga nustato, kad delspinigių įsiskolinimo Fondui išieškojimas jau perduotas antstoliui, arba atleisti draudėjus nuo priskaičiuotų delspinigių mokėjimo, jeigu buvo aplinkybių, kurios nepriklausė nuo draudėjų valios, kurių jie nenumatė ir negalėjo numatyti, ir dėl to jie negalėjo laiku sumokėti į Fondą socialinio draudimo įmokų. Sprendimą dėl priskaičiuotų nuo pavėluotai pervestų socialinio draudimo įmokų delspinigių, neviršijančių 30 tūkst. eurų, išieškojimo laiko atidėjimo iki vienų metų arba atleidimo nuo priskaičiuotų delspinigių, neviršijančių 30 tūkst. eurų, mokėjimo priima Fondo valdybos teritorinis skyrius. Sprendimą dėl priskaičiuotų nuo pavėluotai pervestų socialinio draudimo įmokų delspinigių, viršijančių 30 tūkst. eurų, išieškojimo laiko atidėjimo iki vienų metų arba atleidimo nuo priskaičiuotų delspinigių, viršijančių 30 tūkst. eurų, mokėjimo priima Fondo valdyba, atsižvelgdama ir į Fondo tarybos pasiūlymus dėl delspinigių sumokėjimo atidėjimo ar atleidimo nuo jų mokėjimo.

70. Savarankiškai dirbantys asmenys dėl delspinigių, neviršijančių 1 500 eurų, išieškojimo laiko atidėjimo (išskyrus tuos atvejus, kai kreipiamasi Taisyklių 71 punkte nustatyta tvarka) su prašymu gali kreiptis į Fondo valdybos teritorinį skyrių, išskyrus tuos atvejus, kai Fondo administravimo įstaiga nustato, kad delspinigių įsiskolinimo Fondui išieškojimas jau perduotas antstoliui. Fondo valdybos teritorinis skyrius ne vėliau kaip per 10 darbo dienų nuo prašymo gavimo dienos priima sprendimą atidėti delspinigių išieškojimo laiką ar jo neatidėti. Tokiu būdu delspinigių išieškojimo laikas gali būti atidedamas vieną kartą per kalendorinius metus, laikantis šių sąlygų: kai delspinigių įsiskolinimas lygus 600 eurų arba mažesnis, delspinigių įsiskolinimas atidedamas iki 4 mėnesių, kai delspinigių įsiskolinimas didesnis nei 600 eurų, bet lygus 900 eurų arba mažesnis, – iki 6 mėnesių, kai delspinigių įsiskolinimas didesnis nei 900 eurų, bet lygus 1 200 eurų arba mažesnis, – iki 8 mėnesių, o kai delspinigių įsiskolinimas didesnis nei 1 200 eurų, bet lygus 1 500 eurų arba mažesnis, – iki vienų metų. Delspinigiai pradedami mokėti nuo sprendimo dėl delspinigių išieškojimo laiko atidėjimo priėmimo dienos, laikantis jame nustatytų terminų ir sąlygų. Apie priimtą sprendimą Fondo valdybos teritoriniai skyriai raštu informuoja draudėją per 5 darbo dienas nuo sprendimo priėmimo dienos.

71. Draudėjai, kreipdamiesi dėl atleidimo nuo delspinigių mokėjimo arba išieškojimo laiko atidėjimo, Fondo valdybos teritoriniam skyriui pateikia (netaikoma, kai kreipiamasi Taisyklių 70 punkte nustatyta tvarka):

71.1. motyvuotą prašymą;

71.2. dokumentus, patvirtinančius įsiskolinimo priežastis;

71.3. paskutinio ataskaitinio laikotarpio veiklos finansinę ataskaitą (pateikiama tik kreipiantis dėl delspinigių išieškojimo laiko atidėjimo);

71.4. delspinigių sumokėjimo grafiką;

71.5. su draudėju susijusių ir (ar) jo partnerinių įmonių, kaip apibrėžta Reglamento Nr. 1407/2013 2 straipsnio 2 dalyje, pavadinimus.

72. Fondo valdybos teritorinis skyrius ne vėliau kaip per 20 darbo dienų nuo visų Taisyklių 71 punkte nurodytų dokumentų gavimo dienos juos išnagrinėja, surašo pažymą, patvirtinančią socialinio draudimo įmokų mokėjimo ir delspinigių apskaičiavimo pagal mokėjimo laikotarpius duomenų tikslumą, apsvarsto dokumentais pagrįstas priežastis, dėl kurių nustatytu laiku nesumokėtos socialinio draudimo įmokos ir susidarę delspinigiai, ir priima sprendimą atidėti delspinigių išieškojimo laiką ar jo neatidėti arba atleisti ar neatleisti nuo priskaičiuotų delspinigių mokėjimo (kai delspinigių įsiskolinimas neviršija 30 tūkst. eurų) ir išsiunčia pranešimą draudėjui arba parengia išvadas, nuo kokios delspinigių sumos mokėjimo draudėjas galėtų būti atleidžiamas, dėl kokios delspinigių sumos galėtų būti sudaryta išieškojimo laiko atidėjimo sutartis, o kokią delspinigių sumą draudėjas turėtų sumokėti, jeigu ji susidarė dėl aplinkybių, kurios priklausė nuo draudėjo valios ir kurias jis numatė ar galėjo numatyti, ir medžiagą pateikia Fondo valdybai (kai delspinigių įsiskolinimas viršija 30 tūkst. eurų).

73. Delspinigių išieškojimas sustabdomas, išskyrus tuos atvejus, kai Fondo administravimo įstaiga nustato, kad delspinigių įsiskolinimo Fondui išieškojimas jau perduotas antstoliui, nuo prašymo atleisti nuo delspinigių mokėjimo ir visų reikalaujamų dokumentų pateikimo Fondo valdybos teritoriniam skyriui ar Fondo valdybai, jeigu ji priima sprendimą, dienos.

74. Anksčiau sumokėti ar priverstine tvarka išieškoti delspinigiai draudėjui negrąžinami.

75. Jeigu sprendimą dėl delspinigių išieškojimo laiko atidėjimo arba atleidimo nuo priskaičiuotų delspinigių mokėjimo priima Fondo valdyba, ji per 20 darbo dienų nuo Fondo valdybos teritorinio skyriaus parengtos medžiagos gavimo dienos išnagrinėja prašymą ir priėmusi sprendimą atleisti ar neatleisti nuo apskaičiuotų delspinigių mokėjimo arba atidėti jų išieškojimo laiką ar jo neatidėti išsiunčia pranešimą draudėjui ir Fondo valdybos teritoriniam skyriui.

76. Jeigu dėl delspinigių, priskaičiuotų už pavėluotai sumokėtas socialinio draudimo įmokas, išieškojimo laiko atidėjimo arba atleidimo nuo priskaičiuotų delspinigių mokėjimo kreipiasi draudėjas, kuriam pagal konsoliduotos Sutarties dėl Europos Sąjungos veikimo 108 straipsnį taikomos Europos Sąjungos valstybės pagalbos taisyklės, Fondo administravimo įstaiga per 20 darbo dienų nuo prašymo ir visų reikalaujamų dokumentų pateikimo dienos, išnagrinėjusi draudėjo pateiktą medžiagą, pateikia pranešimą apie valstybės pagalbą Konkurencijos tarybai Vyriausybės nustatyta tvarka. Konkurencijos taryba, gavusi pranešimą apie valstybės pagalbą, patikrina, ar jis tinkamai užpildytas, ir patikrintą pranešimą perduoda Europos Komisijai arba grąžina valstybės pagalbos teikėjui pataisyti. Fondo administravimo įstaiga, gavusi Europos Komisijos pritarimą teikti valstybės pagalbą, per 20 darbo dienų nuo pranešimo gavimo dienos išnagrinėja draudėjo prašymą ir priėmusi sprendimą atidėti delspinigių išieškojimo laiką ar jo neatidėti arba atleisti ar neatleisti nuo priskaičiuotų delspinigių mokėjimo išsiunčia pranešimą draudėjui, o jeigu sprendimą dėl delspinigių išieškojimo laiko atidėjimo arba atleidimo nuo priskaičiuotų delspinigių mokėjimo priima Fondo valdyba, priėmusi sprendimą per 20 darbo dienų nuo pranešimo gavimo dienos, siunčia pranešimą draudėjui ir Fondo valdybos teritoriniam skyriui.

77. Fondo valdybos teritoriniai skyriai per 10 darbo dienų nuo sprendimo atidėti delspinigių išieškojimo laiką priėmimo arba Fondo valdybos pranešimo gavimo dienos sudaro su draudėjais delspinigių išieškojimo laiko atidėjimo sutartis.

78. Pagal sutartį atidėtas delspinigių mokėjimas į Fondą atnaujinamas ne vėliau kaip kitą mėnesį po delspinigių išieškojimo atidėjimo termino pabaigos sutartyje numatytu laiku ir sumomis.

79. Jeigu draudėjas, kuriam Fondo valdybos ar Fondo valdybos teritorinio skyriaus sprendimu atidėtas delspinigių išieškojimas, per nustatytą laiką nesudaro su Fondo valdybos teritoriniu skyriumi sutarties arba priimamas sprendimas delspinigių išieškojimo laiko neatidėti ar neatleisti nuo apskaičiuotų delspinigių mokėjimo, delspinigių išieškojimas atnaujinamas nuo sprendimo priėmimo dienos, apie tai raštu pranešus draudėjui.

80. Pažeidus delspinigių išieškojimo laiko atidėjimo sutartį ar pagal Taisyklių 70 punktą priimtame sprendime nustatytas sąlygas, laiku nesumokėjus privalomųjų (einamųjų) socialinio draudimo įmokų, Fondo valdybos teritorinis skyrius per mėnesį priima sprendimą sutartį nutraukti arba panaikina sprendimą atidėti delspinigių išieškojimą ir priima sprendimą priverstine tvarka iš draudėjo išieškoti likusią nesumokėtą delspinigių dalį. Pažeidęs delspinigių išieškojimo laiko atidėjimo sąlygas, dėl delspinigių išieškojimo laiko atidėjimo draudėjas gali kreiptis ne anksčiau kaip po vienų metų nuo sprendimo priverstine tvarka išieškoti iš draudėjo likusią nesumokėtą delspinigių dalį priėmimo dienos.

81. Fondo valdybos teritorinis skyrius apie sprendimą nutraukti sutartį per 5 darbo dienas nuo sprendimo priėmimo dienos raštu informuoja draudėją, nurodydamas priežastis, dėl kurių sutartis nutraukta arba nesudaryta.

VIII SKYRIUS
BAUDų IŠIEŠKOJIMO LAIKO ATIDĖJIMAS IR ATLEIDIMAS NUO jų MOKĖJIMO

82. Fondo administravimo įstaigos gali atidėti baudų (išskyrus baudas, skiriamas vadovaujantis Lietuvos Respublikos administracinių nusižengimų kodeksu) išieškojimą iki vienų metų nuo baudų išieškojimo laiko atidėjimo sutarties sudarymo dienos, nustačiusios baudų mokėjimo grafiką, išskyrus tuos atvejus, kai Fondo administravimo įstaiga nustato, kad baudų įsiskolinimo Fondui išieškojimas jau perduotas antstoliui. Pažeidus baudų mokėjimo grafiką, taikomas išieškojimas priverstine tvarka. Sprendimą dėl baudų, neviršijančių 30 tūkst. eurų, išieškojimo laiko atidėjimo iki vienų metų ar atleidimo nuo jų mokėjimo priima Fondo valdybos teritorinis skyrius. Sprendimą dėl baudų, viršijančių 30 tūkst. eurų, išieškojimo laiko atidėjimo iki vienų metų ar atleidimo nuo jų mokėjimo priima Fondo valdyba, atsižvelgdama ir į Fondo tarybos pasiūlymus dėl baudų mokėjimo atidėjimo ar atleidimo nuo jų mokėjimo.

83. Savarankiškai dirbantys asmenys dėl baudų, neviršijančių 1 500 eurų, išieškojimo laiko atidėjimo su prašymu gali kreiptis į Fondo valdybos teritorinį skyrių, išskyrus tuos atvejus, kai Fondo administravimo įstaiga nustato, kad baudų įsiskolinimo Fondui išieškojimas jau perduotas antstoliui. Fondo valdybos teritorinis skyrius ne vėliau kaip per 10 darbo dienų nuo prašymo gavimo dienos priima sprendimą atidėti baudų išieškojimo laiką ar jo neatidėti. Tokiu būdu baudų išieškojimo laikas gali būti atidedamas vieną kartą per kalendorinius metus, laikantis šių sąlygų: kai baudų įsiskolinimas lygus 600 eurų arba mažesnis, baudų įsiskolinimas atidedamas iki 4 mėnesių, kai baudų įsiskolinimas didesnis nei 600 eurų, bet lygus 900 eurų arba mažesnis, – iki 6 mėnesių, kai baudų įsiskolinimas didesnis nei 900 eurų, bet lygus 1 200 eurų arba mažesnis, – iki 8 mėnesių, o kai baudų įsiskolinimas didesnis nei 1 200 eurų, bet lygus 1 500 eurų arba mažesnis, – iki vienų metų. Baudos pradedamos mokėti nuo sprendimo dėl baudų išieškojimo laiko atidėjimo priėmimo dienos, laikantis jame nustatytų terminų ir sąlygų. Apie priimtą sprendimą Fondo valdybos teritorinis skyrius raštu informuoja draudėją per 5 darbo dienas nuo sprendimo priėmimo dienos.

84. Draudėjai, kreipdamiesi dėl baudų išieškojimo laiko atidėjimo, Fondo valdybos teritoriniam skyriui pateikia (netaikoma, kai kreipiamasi Taisyklių 83 punkto nustatyta tvarka):

84.1. motyvuotą prašymą, kuriame nurodomos įsiskolinimo priežastys, ir dokumentus, pagrindžiančius įsiskolinimo priežastis;

84.2. paskutinio ataskaitinio laikotarpio veiklos finansinę ataskaitą;

84.3. baudų mokėjimo grafiką, kuriame išdėstytas baudų mokėjimas dalimis ne ilgiau kaip per vienus metus;

84.4. dokumentą, patvirtinantį patikrinimo aktu papildomai priskaičiuotų (neteisėtai sumažintų) socialinio draudimo įmokų mokėjimą;

84.5. su draudėju susijusių ir (ar) jo partnerinių įmonių, kaip apibrėžta Reglamento Nr. 1407/2013 2 straipsnio 2 dalyje, pavadinimus.

85. Jeigu dėl baudų išieškojimo laiko atidėjimo kreipiasi draudėjas, kuriam pagal Sutarties dėl Europos Sąjungos veikimo 108 straipsnį taikomos Europos Sąjungos valstybės pagalbos taisyklės, Fondo administravimo įstaiga, gavusi draudėjo prašymą ir reikalaujamus dokumentus, per 20 darbo dienų nuo prašymo ir visų reikalaujamų dokumentų pateikimo dienos pateikia pranešimą apie valstybės pagalbą Konkurencijos tarybai Vyriausybės nustatyta tvarka. Konkurencijos taryba, gavusi pranešimą apie valstybės pagalbą, patikrina, ar jis tinkamai užpildytas, ir patikrintą pranešimą perduoda Europos Komisijai arba grąžina valstybės pagalbos teikėjui pataisyti. Fondo administravimo įstaiga, gavusi Europos Komisijos pritarimą teikti valstybės pagalbą, per 20 darbo dienų nuo pranešimo gavimo dienos išnagrinėja draudėjo prašymą ir priėmusi sprendimą dėl baudų išieškojimo laiko atidėjimo išsiunčia pranešimą draudėjui, o jeigu sprendimą dėl baudų išieškojimo laiko atidėjimo priima Fondo valdyba, priėmusi sprendimą, siunčia pranešimą draudėjui ir Fondo valdybos teritoriniam skyriui.

86. Fondo valdybos teritorinis skyrius ne vėliau kaip per 20 darbo dienų nuo Taisyklių 84 punkte nurodytų visų dokumentų gavimo dienos, išskyrus Taisyklių 85 punkte nurodytą atvejį, kai dėl baudų išieškojimo laiko atidėjimo kreipiasi draudėjas, kuriam taikomos Europos Sąjungos valstybės pagalbos taisyklės, juos išnagrinėja ir priima sprendimą atidėti baudų išieškojimo laiką arba jo neatidėti, kai bauda neviršija 30 tūkst. eurų, arba parengia išvadas, dėl kokios baudų sumos galėtų būti sudaryta baudų išieškojimo laiko atidėjimo sutartis, o kokią baudų sumą draudėjas turėtų sumokėti, ir medžiagą pateikia Fondo valdybai, kai bauda viršija 30 tūkst. eurų.

87. Fondo valdyba per 20 darbo dienų nuo Fondo valdybos teritorinio skyriaus parengtos medžiagos gavimo dienos išnagrinėja prašymą ir priėmusi sprendimą atidėti baudų išieškojimo laiką arba jo neatidėti išsiunčia pranešimą draudėjui ir Fondo valdybos teritoriniam skyriui.

88. Fondo valdybos teritorinis skyrius, priėmęs sprendimą atidėti baudų išieškojimo laiką arba sprendimą jo neatidėti, vieną šio sprendimo egzempliorių išsiunčia draudėjui, pranešdamas, kad:

88.1. priimtas sprendimas neatidėti baudų išieškojimo laiko ir draudėjas privalo šias baudas sumokėti arba jos bus išieškotos priverstine tvarka;

88.2. priimtas sprendimas atidėti baudų išieškojimo laiką ir draudėjas gali atvykti į Fondo valdybos teritorinį skyrių sudaryti baudų išieškojimo laiko atidėjimo sutartį.

89. Draudėjui per nustatytą terminą neatvykus pasirašyti baudų išieškojimo laiko atidėjimo sutarties, Fondo valdybos teritorinis skyrius priima sprendimą nesudaryti sutarties ir baudas išieškoti priverstine tvarka.

90. Baudos pradedamos mokėti ne vėliau kaip kitą mėnesį po baudų išieškojimo laiko atidėjimo termino pabaigos sutartyje numatytu laiku ir sumomis.

91. Sutarties galiojimo ar sprendime nustatytu laikotarpiu draudėjas privalo atidėtąsias baudas grąžinti laikydamasis sutartyje ar sprendime nustatytų terminų ir mokėti visas privalomąsias (einamąsias) socialinio draudimo įmokas.

92. Pažeidus baudų išieškojimo laiko atidėjimo sutartį ar pagal Taisyklių 83 punktą priimtame sprendime nustatytas sąlygas, laiku nesumokėjus privalomųjų (einamųjų) socialinio draudimo įmokų, Fondo valdybos teritorinis skyrius per mėnesį priima sprendimą nutraukti sutartį arba panaikina sprendimą atidėti baudų išieškojimo laiką ir priima sprendimą priverstine tvarka iš draudėjo išieškoti likusią nesumokėtą baudos dalį. Pažeidęs baudų išieškojimo laiko atidėjimo sąlygas draudėjas dėl baudų išieškojimo laiko atidėjimo gali kreiptis ne anksčiau kaip po vienų metų nuo sprendimo priverstine tvarka išieškoti iš draudėjo likusią nesumokėtą baudos dalį priėmimo dienos.

93. Baudų sumokėjimo dokumentai (sutartis ir sprendimas) parengiami 2 egzemplioriais, iš kurių vienas įteikiamas draudėjui, kitas lieka Fondo valdybos teritoriniame skyriuje.

94. Priėmus sprendimą neatidėti baudų išieškojimo laiko arba nutarus sutarties nesudaryti ar ją nutraukti, nuo sprendimo priėmimo dienos atnaujinamas baudų išieškojimas.

95. Fondo valdybos teritorinis skyrius apie sprendimą nutraukti baudų išieškojimo laiko atidėjimo sutartį per 5 darbo dienas nuo sprendimo priėmimo dienos raštu informuoja draudėją, nurodydamas priežastis, dėl kurių sutartis nutraukta.

96. Fondo administravimo įstaiga gali atleisti draudėją nuo baudų mokėjimo, jeigu šis įrodo, kad apskaičiavo per mažas socialinio draudimo įmokas dėl aplinkybių, kurios nepriklausė nuo jo valios, kurių jis nenumatė ir negalėjo numatyti. Sprendimą atleisti nuo baudų, neviršijančių 30 tūkst. eurų, mokėjimo priima Fondo valdybos teritorinis skyrius. Sprendimą atleisti nuo baudų, viršijančių 30 tūkst. eurų, mokėjimo priima Fondo valdyba.

97. Dėl atleidimo nuo baudų mokėjimo draudėjai turi kreiptis į atitinkamą Fondo valdybos teritorinį skyrių, pateikdami:

97.1. motyvuotą prašymą, kuriame išdėstytos aplinkybės, dėl kurių buvo apskaičiuotos per mažos socialinio draudimo įmokos;

97.2. patikrinimo akto, kuriame apskaičiuota bauda, kopiją;

97.3. dokumentą, patvirtinantį patikrinimo akte papildomai priskaičiuotų (neteisėtai sumažintų) socialinio draudimo įmokų mokėjimą;

97.4. su draudėju susijusių ir (ar) jo partnerinių įmonių, kaip apibrėžta Reglamento Nr. 1407/2013 2 straipsnio 2 dalyje, pavadinimus.

98. Jeigu dėl atleidimo nuo baudų mokėjimo kreipiasi draudėjas, kuriam pagal Sutarties dėl Europos Sąjungos veikimo 108 straipsnį taikomos Europos Sąjungos valstybės pagalbos taisyklės, Fondo administravimo įstaiga, gavusi draudėjo prašymą ir reikalaujamus dokumentus, per 20 darbo dienų nuo prašymo ir visų reikalaujamų dokumentų pateikimo dienos išnagrinėja draudėjo pateiktą medžiagą ir pateikia pranešimą apie valstybės pagalbą Konkurencijos tarybai Vyriausybės nustatyta tvarka. Konkurencijos taryba, gavusi pranešimą apie valstybės pagalbą, patikrina, ar jis tinkamai užpildytas, ir patikrintą pranešimą perduoda Europos Komisijai arba grąžina valstybės pagalbos teikėjui pataisyti. Fondo administravimo įstaiga, gavusi Europos Komisijos pritarimą teikti valstybės pagalbą, per 20 darbo dienų nuo pranešimo gavimo dienos išnagrinėja draudėjo prašymą ir priėmusi sprendimą atleisti nuo baudų mokėjimo išsiunčia pranešimą draudėjui, o jeigu sprendimą atleisti nuo baudų mokėjimo priima Fondo valdyba, per 20 darbo dienų priėmusi sprendimą, siunčia pranešimą draudėjui ir Fondo valdybos teritoriniam skyriui.

99. Fondo valdybos teritorinis skyrius ne vėliau kaip per 20 darbo dienų nuo visų Taisyklių 100 punkte nurodytų dokumentų gavimo dienos juos išnagrinėja ir priima sprendimą atleisti nuo baudų mokėjimo arba neatleisti nuo jų mokėjimo, kai bauda neviršija 30 tūkst. eurų, arba medžiagą pateikia Fondo valdybai, kai bauda viršija 30 tūkst. eurų.

100. Baudų išieškojimas sustabdomas, išskyrus tuos atvejus, kai Fondo administravimo įstaiga nustato, kad baudų įsiskolinimo Fondui išieškojimas jau yra perduotas antstoliui, nuo Taisyklių 97 punkte nurodytų dokumentų pateikimo Fondo valdybos teritoriniam skyriui ar Fondo valdybai, jeigu ji priima sprendimą, dienos.

101. Jeigu sprendimą atleisti nuo baudų mokėjimo priima Fondo valdyba, ji, išnagrinėjusi draudėjo prašymą atleisti nuo baudų mokėjimo, per 20 darbo dienų nuo prašymo gavimo dienos priima sprendimą ir po vieną šio sprendimo egzempliorių išsiunčia Fondo valdybos teritoriniam skyriui ir draudėjui, pranešdama, kad:

101.1. priimtas sprendimas neatleisti nuo baudų mokėjimo ir draudėjas privalo šias baudas sumokėti arba jos bus išieškotos priverstine tvarka;

101.2. priimtas sprendimas atleisti nuo baudų mokėjimo.

IX SKYRIUS
SOCIALINIO DRAUDIMO ĮMOKŲ, DELSPINIGIŲ, PALŪKANŲ IR BAUDŲ SKOLŲ PASIBAIGIMAS

102. Apskaičiuotos, bet į Fondą nustatytu laiku nesumokėtos draudėjų ir apdraustųjų socialinio draudimo įmokų, palūkanų, delspinigių ir baudų skolos išieškomos priverstine tvarka. Nesumokėtos draudėjų ir apdraustųjų socialinio draudimo įmokų, palūkanų, delspinigių ir baudų skolos išieškomos Valstybinio socialinio draudimo įstatyme nustatytais būdais ir Fondo valdybos nustatyta tvarka.

103. Sumokėtos (išieškotos) sumos įskaitomos tokia eilės tvarka: 1 – socialinio draudimo įmokos; 2 – palūkanos; 3 – baudos; 4 – delspinigiai. Jeigu yra ankstesnės eilės skola, vėlesnės eilės skola pradedama įskaityti tik sumokėjus (išieškojus) ankstesnės eilės skolą. Vienos eilės skolos ribose pradedama įskaityti skola už seniausią laikotarpį. Sumokėtų (išieškotų) sumų detalią įskaitymo eilės tvarką nustato Fondo valdyba. Priverstine tvarka išieškomas Fondui priklausančias sumas kredito įstaigos nurašo pagal Fondo administravimo įstaigų pateiktus mokėjimo nurodymus iš visų draudėjų sąskaitų kredito įstaigose, esančiose Lietuvos Respublikoje. Mokėjimo nurodymai kredito įstaigoms pateikiami, kai draudėjai neperveda socialinio draudimo lėšų nustatytu laiku. Mokėjimo nurodymai gali būti pateikti visai skolos sumai į kiekvieną draudėjo sąskaitą kredito įstaigose. Draudėjui nustatytu laiku nepateikus socialinio draudimo pranešimo apie apdraustiems asmenims apskaičiuotas draudžiamųjų pajamų sumas ir socialinio draudimo įmokas, sumos, priklausančios draudėjui mokėti kas mėnesį, nustatomos pagal paskutinio draudėjo pateikto socialinio draudimo pranešimo duomenis. Nustačius, kad nurašytos sumos viršija draudėjo įsiskolinimus, skirtumas įskaitomas į būsimąsias socialinio draudimo įmokas arba ne vėliau kaip per 3 darbo dienas grąžinamas draudėjui Fondo valdybos nustatyta tvarka.

104. Skolos sumokėjimo Fondui prievolė pasibaigia, kai juridinis asmuo likviduotas priverstinai ar po bankroto procedūros arba fizinis asmuo mirė ir nėra galimybės padengti socialinio draudimo įmokų, delspinigių, palūkanų ir baudos skolos iš mirusio asmens palikimo arba įpėdinio turto (tuo atveju, kai įpėdinis už palikėjo skolas atsako visu savo turtu).

105. Skola Fondo biudžetui nurašoma Fondo valdybos nustatyta tvarka.

106. Kredito įstaigos Fondo administravimo įstaigų prašymu nemokamai teikia reikiamą informaciją apie kredito įstaigose atidarytas draudėjų sąskaitas ir lėšų likučius sąskaitose, taip pat kitą informaciją, kurios reikia Fondo administravimo įstaigoms.

107. Likviduojamos įmonės, įstaigos ir organizacijos privalo visiškai atsiskaityti su Fondu ir pranešti apie tai teritorinei valstybinei mokesčių inspekcijai ir Fondo valdybos teritoriniam skyriui.

108. Fondo valdybos direktorius tvirtina Valstybinio socialinio draudimo įstatymo 20 straipsnio 1 dalies 1 ir 3 punktuose nurodytais būdais vykdomo priverstinio išieškojimo administravimo procedūrų išlaidų dydžius.

––––––––––––––––––––

Lietuvos Respublikos valstybinio socialinio draudimo fondo biudžeto sudarymo ir vykdymo taisyklių
1 priedas

VALSTYBINIO SOCIALINIO DRAUDIMO FONDO BIUDŽETO PAJAMŲ IR IŠLAIDŲ, PINIGINIŲ ĮPLAUKŲ IR IŠLAIDŲ KLASIFIKACIJA IR PAPILDOMOS LENTELĖS

I SKYRIUS

Valstybinio socialinio draudimo fondo biudžeto pajamų ir išlaidų klasifikacija

1. Pajamos

1.1. Draudėjų valstybinio socialinio draudimo įmokos

1.2. Apdraustųjų valstybinio socialinio draudimo įmokos

1.3. Savarankiškai dirbančių asmenų valstybinio socialinio draudimo įmokos

1.4. Valstybinio savanoriškojo socialinio draudimo įmokos

1.5. Delspinigiai, palūkanos ir baudos

1.6. Asignavimai iš Lietuvos Respublikos valstybės biudžeto

1.6.1. Asignavimai iš Lietuvos Respublikos valstybės biudžeto socialinio draudimo pagrindinei (bendrajai) pensijos daliai kompensuoti

1.6.2. Kiti asignavimai iš Lietuvos Respublikos valstybės biudžeto

1.7. Veiklos pajamos ir iš įtraukto į Fondo apskaitą turto gaunamos pajamos

1.8. Europos Sąjungos institucijų pensijų sistemoje įgytos pensinės teisės

2. Išlaidos

2.1. Pensijų socialiniam draudimui

2.2. Ligos socialiniam draudimui

2.3. Motinystės socialiniam draudimui

2.4. Nedarbo socialiniam draudimui

2.4.1. Nedarbo draudimo išmokoms

2.4.2. Dalinio darbo išmokoms

2.4.3. Aktyvios darbo rinkos politikos priemonėms

2.5. Nelaimingų atsitikimų darbe ir profesinių ligų socialiniam draudimui

2.6. Lėšos, pervedamos į pensijų fondus

2.7. Neatgautinos ir abejotinai atgautinos sumos

2.8. Veiklos sąnaudos

2.8.1. Fondo administravimo įstaigų finansavimo sąnaudos

2.8.2. Ilgalaikio turto nusidėvėjimas (amortizacija)

2.8.3. Kitos Fondo veiklos sąnaudos

3. Einamųjų metų rezultatas

II SKYRIUS

PINIGINIŲ ĮPLAUKŲ IR IŠLAIDŲ KLASIFIKACIJA

1. Įprastinė veikla

1.1. Įprastinė Fondo veikla

1.1.1. Pinigų įplaukos

1.1.1.1. Draudėjų valstybinio socialinio draudimo įmokos

1.1.1.1.1. Pensijų socialiniam draudimui

1.1.1.1.2. Ligos socialiniam draudimui

1.1.1.1.3. Motinystės socialiniam draudimui

1.1.1.1.4. Nedarbo socialiniam draudimui

1.1.1.1.5. Nelaimingų atsitikimų darbe ir profesinių ligų socialiniam draudimui

1.1.1.1.6. Pensijų ir nedarbo socialiniam draudimui valstybės lėšomis

1.1.1.1.6.1. Pensijų socialiniam draudimui valstybės lėšomis

1.1.1.1.6.2. Nedarbo socialiniam draudimui valstybės lėšomis

1.1.1.1.7. Nelaimingų atsitikimų darbe ir profesinių ligų socialiniam draudimui valstybės lėšomis

1.1.1.1.8. Pensijų, ligos ir motinystės socialiniam draudimui valstybės lėšomis

1.1.1.1.8.1. Pensijų socialiniam draudimui valstybės lėšomis

1.1.1.1.8.2. Ligos socialiniam draudimui valstybės lėšomis

1.1.1.1.8.3. Motinystės socialiniam draudimui valstybės lėšomis

1.1.1.2. Apdraustųjų valstybinio socialinio draudimo įmokos pensijų socialiniam draudimui

1.1.1.3. Savarankiškai dirbančių asmenų valstybinio socialinio draudimo įmokos

1.1.1.3.1. Pensijų socialiniam draudimui

1.1.1.3.2. Ligos socialiniam draudimui

1.1.1.3.3. Motinystės socialiniam draudimui

1.1.1.3.4. Nedarbo socialiniam draudimui

1.1.1.4. Valstybinio savanoriškojo socialinio draudimo įmokos

1.1.1.5. Delspinigiai, palūkanos ir baudos

1.1.1.6. Asignavimai iš Lietuvos Respublikos valstybės biudžeto

1.1.1.6.1. Asignavimai iš Lietuvos Respublikos valstybės biudžeto socialinio draudimo pagrindinei (bendrajai) pensijos daliai kompensuoti

1.1.1.6.2. Kiti asignavimai iš Lietuvos Respublikos valstybės biudžeto

1.1.1.7. Veiklos pajamos ir iš įtraukto į Fondo apskaitą turto gaunamos pajamų įplaukos

1.1.1.7.1. Fondo veiklos sąnaudų kompensavimas už surinktas ir pervestas įmokas

1.1.1.7.1.1. Pensijų fondai

1.1.1.7.1.2. Užimtumo fondas

1.1.1.7.1.3. Privalomojo sveikatos draudimo fondas

1.1.1.7.1.4. Kitos kompensavimo sumos

1.1.1.7.2. Kitos veiklos pajamos

1.1.1.8. Iš Rezervo fondo gautos lėšos

1.1.1.9. Europos Sąjungos institucijų pensijų sistemoje įgytos pensinės teisės

1.1.2. Pinigų išlaidos

1.1.2.1. Pensijų socialiniam draudimui

1.1.2.2. Ligos socialiniam draudimui

1.1.2.3. Motinystės socialiniam draudimui

1.1.2.4. Nedarbo socialiniam draudimui

1.1.2.4.1. Nedarbo draudimo išmokoms

1.1.2.4.2. Dalinio darbo išmokoms

1.1.2.4.3. Aktyvios darbo rinkos politikos priemonėms

1.1.2.5. Nelaimingų atsitikimų darbe ir profesinių ligų socialiniam draudimui

1.1.2.6. Lėšos, pervedamos į pensijų fondus

1.1.2.7. Fondo administravimo įstaigų finansavimas

1.1.2.8. Kitos Fondo veiklos sąnaudos

1.1.2.9. Į Rezervo fondą pervestos lėšos

1.2. Kita Fondui pavesta veikla

1.2.1. Pinigų įplaukos

1.2.1.1. Lietuvos Respublikos valstybės biudžeto lėšos, skirtos išmokoms finansuoti

1.2.1.2. Sveikatos draudimo lėšos

1.2.1.3. Pensijų kaupimo dalyvių mokamos papildomos kaupiamosios pensijų įmokos

1.2.1.4. Iš Lietuvos Respublikos valstybės biudžeto lėšų už pensijų kaupimo dalyvį mokamos papildomos kaupiamosios pensijų įmokos

1.2.1.5. Garantinio fondo lėšos

1.2.1.6. Ilgalaikio darbo išmokų fondo lėšos

1.2.1.7. Kitos piniginės įplaukos

1.2.2. Piniginės išlaidos

1.2.2.1. Lietuvos Respublikos valstybės biudžeto išmokos

1.2.2.2. Lėšos, pervedamos į Privalomojo sveikatos draudimo fondą

1.2.2.3. Pervedamos pensijų kaupimo dalyvių mokamos papildomos kaupiamosios pensijų įmokos

1.2.2.4. Pervedamos iš Lietuvos Respublikos valstybės biudžeto lėšų už pensijų kaupimo dalyvį mokamos papildomos kaupiamosios pensijų įmokos

1.2.2.5. Garantinio fondo lėšos

1.2.2.6. Ilgalaikio darbo išmokų fondo lėšos

1.2.2.7. Kitos piniginės išlaidos

2. Investicinė veikla

2.1. Išlaidos nematerialiajam turtui įsigyti

2.2. Įplaukos, gautos pardavus nematerialųjį turtą

2.3. Išlaidos ilgalaikiam materialiajam turtui įsigyti

2.4. Įplaukos, gautos pardavus ilgalaikį materialųjį turtą

2.5. Išlaidos akcijoms, obligacijoms, kitiems vertybiniams popieriams įsigyti

2.6. Įplaukos, gautos pardavus akcijas, obligacijas, kitus vertybinius popierius

3. Finansinė veikla

3.1. Gautos trumpalaikės paskolos

3.2. Grąžintos trumpalaikės paskolos

3.3. Gautos ilgalaikės paskolos

3.4. Grąžintos ilgalaikės paskolos

3.5. Įsipareigojimų pagal finansinės nuomos (lizingo) sutartis padengimas

4. Grynųjų pinigų ir jų ekvivalentų pokytis

5. Grynųjų pinigų ir jų ekvivalentų cirkuliacija

5.1. Metų pradžioje

5.1.1. Rezervinio fondo lėšos

5.1.2. Kitos lėšos

5.2. Pokytis

5.2.1. Rezervinio fondo lėšų

5.2.2. Kitų lėšų

5.3. Metų pabaigoje

5.3.1. Rezervinio fondo lėšos

5.3.2. Kitos lėšos

6. Kasos apyvartos lėšos

III SKYRIUS

PAPILDOMOS PAJAMŲ IR IŠLAIDŲ LENTELĖS

1. Pajamos

1.1. Draudėjų valstybinio socialinio draudimo įmokos

1.1.1. Pensijų socialiniam draudimui

1.1.2. Ligos socialiniam draudimui

1.1.3. Motinystės socialiniam draudimui

1.1.4. Nedarbo socialiniam draudimui

1.1.5. Nelaimingų atsitikimų darbe ir profesinių ligų socialiniam draudimui

1.1.6. Pensijų ir nedarbo socialiniam draudimui valstybės lėšomis

1.1.6.1. Pensijų socialiniam draudimui valstybės lėšomis

1.1.6.2. Nedarbo socialiniam draudimui valstybės lėšomis

1.1.7. Nelaimingų atsitikimų darbe ir profesinių ligų socialiniam draudimui valstybės lėšomis

1.1.8. Pensijų, ligos ir motinystės socialiniam draudimui valstybės lėšomis

1.1.8.1. Pensijų socialiniam draudimui valstybės lėšomis

1.1.8.2. Ligos socialiniam draudimui valstybės lėšomis

1.1.8.3. Motinystės socialiniam draudimui valstybės lėšomis

1.2. Apdraustųjų valstybinio socialinio draudimo įmokos pensijų socialiniam draudimui

1.3. Savarankiškai dirbančių asmenų valstybinio socialinio draudimo įmokos

1.3.1. Pensijų socialiniam draudimui

1.3.2. Ligos socialiniam draudimui

1.3.3. Motinystės socialiniam draudimui

1.3.4. Nedarbo socialiniam draudimui

1.4. Delspinigiai, palūkanos ir baudos

1.4.1. Delspinigiai ir baudos

1.4.2. Palūkanos

1.5. Asignavimai iš Lietuvos Respublikos valstybės biudžeto

1.5.1. Asignavimai iš Lietuvos Respublikos valstybės biudžeto socialinio draudimo pagrindinei (bendrajai) pensijos daliai kompensuoti

1.5.2. Kiti asignavimai iš Lietuvos Respublikos valstybės biudžeto

1.6. Veiklos pajamos ir iš įtraukto į Fondo apskaitą turto gaunamos pajamos

1.6.1. Fondo veiklos sąnaudų, susijusių su papildomai pavestų funkcijų vykdymu, kompensavimas

1.6.2. Kitos veiklos pajamos

2. Išlaidos

2.1. Pensijų socialiniam draudimui

2.1.1. Senatvės pensijoms

2.1.2. Netekto darbingumo (invalidumo) pensijoms

2.1.3. Našlių ir našlaičių (maitintojo netekimo) pensijoms

2.1.4. Ištarnautojo laiko pensijoms

2.1.5. Kompensacijoms už ypatingas darbo sąlygas

2.1.6. Išankstinėms senatvės pensijoms

2.1.7. Išmokoms mirusius pensijų gavėjus laidojusiems asmenims

2.1.8. Valstybinio socialinio draudimo fonde įgytoms pensinėms teisėms

2.2. Ligos socialiniam draudimui

2.2.1. Privalomajam valstybiniam socialiniam draudimui

2.2.1.1. Ligos išmokoms

2.2.1.2. Profesinės reabilitacijos išmokoms

2.2.2. Savanoriškajam valstybiniam socialiniam draudimui

2.3. Motinystės socialiniam draudimui

2.3.1. Privalomajam valstybiniam socialiniam draudimui

2.3.1.1. Motinystės išmokoms

2.3.1.2. Vaiko priežiūros išmokoms

2.3.1.2.1. Vaiko priežiūros išmokoms, iki vaikui sukaks vieni metai

2.3.1.2.2. Vaiko priežiūros išmokoms už vaiką nuo vienų iki dvejų metų

2.3.1.3. Tėvystės išmokoms

2.3.2. Savanoriškajam valstybiniam socialiniam draudimui motinystės išmokoms

2.4. Nedarbo socialiniam draudimui

2.4.1. Nedarbo draudimo išmokoms

2.4.2. Dalinio darbo išmokoms

2.4.3. Aktyvios darbo rinkos politikos priemonėms

2.5. Nelaimingų atsitikimų darbe ir profesinių ligų socialiniam draudimui

2.5.1. Ligos dėl nelaimingo atsitikimo darbe, pakeliui į darbą ar iš darbo arba profesinės ligos pašalpoms

2.5.2. Netekto darbingumo vienkartinei kompensacijai

2.5.3. Netekto darbingumo periodinei kompensacijai

2.5.4. Vienkartinei draudimo išmokai apdraustajam mirus

2.5.5. Periodinei draudimo išmokai apdraustajam mirus

2.6. Veiklos sąnaudos

2.6.1. Fondo administravimo įstaigų finansavimo sąnaudos

2.6.1.1. Darbo užmokesčiui

2.6.1.2. Socialinio draudimo įmokoms

2.6.1.3. Prekėms ir paslaugoms įsigyti bei kitoms Fondo administravimo įstaigų veiklos sąnaudoms

2.6.2. Ilgalaikio turto nusidėvėjimas (amortizacija)

2.6.3. Kitos Fondo veiklos sąnaudos

2.6.3.1. Palūkanų sąnaudos

2.6.3.2. Sąnaudos, atsiradusios dėl neigiamos valiutos kurso pasikeitimo įtakos

2.6.3.3. Kitos sąnaudos

IV SKYRIUS

PAPILDOMOS SOCIALINIO DRAUDIMO ĮMOKŲ IR IŠLAIDŲ LENTELĖS

1. Įmokos

1.1. Pensijų socialiniam draudimui

1.2. Ligos socialiniam draudimui

1.3. Motinystės socialiniam draudimui

1.4. Nedarbo socialiniam draudimui

1.5. Nelaimingų atsitikimų darbe ir profesinių ligų socialiniam draudimui

2. Išlaidos

2.1. Pensijų socialiniam draudimui

2.2. Ligos socialiniam draudimui

2.3. Motinystės socialiniam draudimui

2.4. Nedarbo socialiniam draudimui

2.5. Nelaimingų atsitikimų darbe ir profesinių ligų socialiniam draudimui

V SKYRIUS

VALSTYBINIO SOCIALINIO DRAUDIMO FONDO ADMINISTRAVIMO ĮSTAIGŲ VEIKLOS SĄNAUDŲ KLASIFIKACIJA

1. Fondo administravimo įstaigų veiklos sąnaudos

1.1. Darbo užmokestis

1.2. Socialinio draudimo įmokos

1.3. Prekių ir paslaugų įsigijimo bei kitos Fondo administravimo įstaigų veiklos sąnaudos

1.3.1. Pašto ir ryšių sąnaudos

1.3.2. Šildymo sąnaudos

1.3.3. Elektros energijos sąnaudos

1.3.4. Komunalinių paslaugų sąnaudos

1.3.5. Patalpų priežiūros ir eksploatavimo sąnaudos

1.3.6. Transporto priežiūros ir eksploatavimo sąnaudos

1.3.7. Komandiruočių sąnaudos

1.3.8. Kvalifikacijos kėlimo sąnaudos

1.3.9. Atsargų įsigijimo sąnaudos

1.3.10. Turto vertinimo sąnaudos

1.3.11. Išmokų mokėjimo sąnaudos

1.3.12. Reprezentacinės sąnaudos

1.3.13. Klientų aptarnavimo sąnaudos

1.3.14. Audito, teisinių ir kitų konsultacijų sąnaudos

1.3.15. Programinės įrangos priežiūros ir eksploatavimo sąnaudos

1.3.16. Kompiuterinės, biuro ir kitos technikos priežiūros ir eksploatavimo sąnaudos

1.3.17. Darbdavių socialinės paramos sąnaudos

1.3.18. Kitos sąnaudos

––––––––––––––––––––

Lietuvos Respublikos valstybinio socialinio draudimo fondo biudžeto sudarymo ir vykdymo taisyklių
2 priedas

VALSTYBINIO SOCIALINIO DRAUDIMO FONDO PAJAMŲ IR IŠLAIDŲ, PINIGINIŲ ĮPLAUKŲ IR IŠLAIDŲ ATASKAITŲ STRUKTŪRA IR PAGRINDINIAI APSKAITOS PRINCIPAI

I SKYRIUS

PAJAMŲ IR IŠLAIDŲ ATASKAITOS STRUKTŪRA

Pajamų ir išlaidų ataskaitoje rodikliai išdėstomi pagal Taisyklių 1 priede nurodytą pajamų ir išlaidų klasifikaciją ir papildomas lenteles.

II SKYRIUS

PINIGINIŲ ĮPLAUKŲ IR IŠLAIDŲ ATASKAITOS STRUKTŪRA

Piniginių įplaukų ir išlaidų ataskaitoje rodikliai išdėstomi pagal Taisyklių 1 priede nurodytą piniginių įplaukų ir išlaidų klasifikaciją ir papildomas lenteles.

III SKYRIUS

PAGRINDINIŲ FONDO PAJAMŲ IR IŠLAIDŲ ATASKAITOS STRAIPSNIŲ PAAIŠKINIMAS

1.1. Draudėjų valstybinio socialinio draudimo įmokos

Šiame straipsnyje nurodomos draudėjų už apdraustuosius asmenis apskaičiuotos visų socialinio draudimo rūšių įmokos, kurios pagal Lietuvos Respublikos valstybinio socialinio draudimo fondo biudžeto rodiklių patvirtinimo įstatymu patvirtintus draudėjų valstybinio socialinio draudimo įmokų tarifus skaičiuojamos nuo darbo užmokesčio.

Šiame straipsnyje nurodomos ir socialinio draudimo įmokos už asmenis, privalomai draudžiamus valstybės lėšomis.

Draudėjų valstybinio socialinio draudimo įmokos Fondo pajamomis pripažįstamos atsiradus prievolei mokėti įmokas, neatsižvelgiant į pinigų gavimo momentą.

1.2. Apdraustųjų valstybinio socialinio draudimo įmokos

Šiame straipsnyje nurodomos apskaičiuotos valstybinio socialinio draudimo įmokos, kurios pagal Lietuvos Respublikos valstybinio socialinio draudimo fondo biudžeto rodiklių patvirtinimo įstatymu patvirtintus apdraustųjų valstybinio socialinio draudimo įmokų tarifus skaičiuojamos nuo darbo užmokesčio ir kurias moka apdrausti asmenys.

Apdraustųjų valstybinio socialinio draudimo įmokos Fondo pajamomis pripažįstamos atsiradus prievolei mokėti įmokas, neatsižvelgiant į pinigų gavimo momentą.

1.3. Savarankiškai dirbančių asmenų valstybinio socialinio draudimo įmokos

Šiame straipsnyje nurodomos apskaičiuotos valstybinio socialinio draudimo įmokos, kurias moka savarankiškai dirbantys asmenys pagal Lietuvos Respublikos valstybinio socialinio draudimo fondo biudžeto rodiklių patvirtinimo įstatymu patvirtintus valstybinio socialinio draudimo įmokų tarifus.

Savarankiškai dirbančių asmenų valstybinio socialinio draudimo įmokos Fondo pajamomis pripažįstamos atsiradus prievolei mokėti įmokas, neatsižvelgiant į pinigų gavimo momentą.

1.4. Valstybinio savanoriškojo socialinio draudimo įmokos

Šiame straipsnyje nurodomos apskaičiuotos valstybinio savanoriškojo socialinio draudimo įmokos, kurios Fondo pajamomis pripažįstamos atsiradus prievolei mokėti įmokas, neatsižvelgiant į pinigų gavimo momentą.

1.5. Delspinigiai, palūkanos ir baudos

Šiame straipsnyje nurodomi apskaičiuoti delspinigiai, palūkanos ir baudos, kurie Fondo biudžeto pajamomis pripažįstami atsiradus prievolei mokėti delspinigius, palūkanas ir baudas, neatsižvelgiant į pinigų gavimo momentą.

1.6. Asignavimai iš Lietuvos Respublikos valstybės biudžeto

Šiame straipsnyje nurodomi Lietuvos Respublikos valstybės biudžeto asignavimai, skirti pagrindinei (bendrajai) pensijos daliai ir socialinio draudimo įmokų sumoms, pervedamoms į pensijų kaupimo bendrovių valdomus pensijų fondus, kompensuoti ar kitais socialinio draudimo sritį reglamentuojančių įstatymų numatytais atvejais. Asignavimai pripažįstami Fondo pajamomis tą laikotarpį, kurį patiriamos sąnaudos, kurioms kompensuoti buvo skirti asignavimai, tai yra kai jie panaudojami.

1.7. Veiklos pajamos ir iš įtraukto į Fondo apskaitą turto gaunamos pajamos

Šiame straipsnyje nurodomos Fondo prekių, turto, paslaugų pardavimo pajamos, pajamos už kitos Fondui pavestos veiklos vykdymą, pajamos už turto nuomą, palūkanos, dividendai, finansinio turto perleidimo pelnas, ankstesnių ataskaitinių laikotarpių pajamų klaidų taisymas, kitos 1.1–1.6 straipsniuose nepaminėtos pajamos. Veiklos pajamos ir iš turto naudojimo bei paslaugų teikimo gaunamos pajamos Fondo pajamomis pripažįstamos tą laikotarpį, kurį uždirbamos, neatsižvelgiant į pinigų gavimo momentą.

1.8. Europos Sąjungos institucijų pensijų sistemoje įgytos pensinės teisės

Šiame straipsnyje nurodomos į Fondą pervestos lėšos už Europos Sąjungos institucijų pensijų sistemoje įgytas pensines teises. Lėšos už Europos Sąjungos institucijų pensijų sistemoje įgytas pensines teises pajamomis pripažįstamos gavus Europos Sąjungos kompetentingos institucijos patvirtinimą apie apskaičiuotas sumas, neatsižvelgiant į pinigų gavimo momentą.

2.1. Pensijų socialiniam draudimui

Šiame straipsnyje nurodomos apskaičiuotos senatvės, netekto darbingumo (invalidumo), našlių ir našlaičių (maitintojo netekimo), ištarnautojo laiko pensijų, kompensacijų už ypatingas darbo sąlygas, išankstinių valstybinių socialinio draudimo senatvės pensijų, išmokų mirusius pensijų gavėjus laidojusiems asmenims sumos. Pensijų socialinio draudimo išmokų sumos pripažįstamos Fondo išlaidomis tą laikotarpį, už kurį apskaičiuojamos išmokėti gavėjams.

2.2. Ligos socialiniam draudimui

Šiame straipsnyje nurodomos apskaičiuotos ligos ir profesinės reabilitacijos išmokos. Ligos socialinio draudimo išmokų sumos pripažįstamos Fondo išlaidomis tą laikotarpį, už kurį apskaičiuojamos išmokėti gavėjams.

2.3. Motinystės socialiniam draudimui

Šiame straipsnyje nurodomos apskaičiuotos motinystės, vaiko priežiūros ir tėvystės išmokos. Motinystės socialinio draudimo išmokų sumos pripažįstamos Fondo išlaidomis tą laikotarpį, už kurį apskaičiuojamos išmokėti gavėjams.

2.4. Nedarbo socialiniam draudimui

Šiame straipsnyje nurodomos nedarbo socialinio draudimo ir dalinio darbo išmokų sumos, į Užimtumo fondą pervestinos lėšos. Nedarbo socialinio draudimo ir dalinio darbo išmokų sumos pripažįstamos Fondo išlaidomis tą laikotarpį, už kurį apskaičiuojamos išmokėti gavėjams.

2.5. Nelaimingų atsitikimų darbe ir profesinių ligų socialiniam draudimui

Šiame straipsnyje nurodomos apskaičiuotos ligos dėl nelaimingo atsitikimo darbe, pakeliui į darbą ar iš darbo arba profesinės ligos išmokos, netekto darbingumo vienkartinės ir periodinės kompensacijos, vienkartinės ir periodinės draudimo išmokos apdraustajam mirus, lėšos, skirtos nelaimingų atsitikimų darbe ir profesinių ligų prevencijai. Nelaimingų atsitikimų darbe ir profesinių ligų socialinio draudimo išmokų sumos pripažįstamos Fondo išlaidomis tą laikotarpį, už kurį apskaičiuojamos išmokėti gavėjams.

2.6. Lėšos, pervedamos į pensijų fondus

Šiame straipsnyje nurodomos lėšos, kurios turi būti pervestos į pensijų fondus.

2.7. Neatgautinos ir abejotinai atgautinos sumos

Šiame straipsnyje nurodomos neatgautinų ir abejotinai atgautinų sumų nuvertėjimo, nurašytų sumų ir atidėjinių sąnaudos. Neatgautinų ir abejotinai atgautinų sumų sąnaudos pripažįstamos Fondo išlaidomis tą laikotarpį, kurį apskaičiuojamas nuvertėjimas, nurašomos neatgautinos sumos ar apskaičiuojami atidėjiniai.

2.8. Veiklos sąnaudos

Šiame straipsnyje nurodomos Fondo administravimo įstaigų finansavimo sąnaudos darbo užmokesčiui, socialinio draudimo įmokoms, prekėms ir paslaugoms įsigyti, kitoms Fondo administravimo įstaigų sąnaudoms, ankstesnių ataskaitinių laikotarpių sąnaudų klaidų taisymas, ankstesnių laikotarpių įsipareigojimų, kuriuos numatoma vykdyti ateityje, sąnaudos, ilgalaikio turto nusidėvėjimo (amortizacijos) sąnaudos, kitos sąnaudos (pavyzdžiui, palūkanos, sąnaudos, atsiradusios dėl neigiamos valiutos kurso pasikeitimo įtakos).

IV SKYRIUS

PAGRINDINIŲ PINIGINIŲ ĮPLAUKŲ IR IŠLAIDŲ ATASKAITOS STRAIPSNIŲ PAAIŠKINIMAS

1.1. Įprastinė Fondo veikla – draudėjų sumokėtos valstybinio socialinio draudimo įmokos, delspinigiai, palūkanos ir baudos, gautos kitos veiklos pajamos, gauti Lietuvos Respublikos valstybės biudžeto ir (ar) kitų valstybės piniginių išteklių asignavimai, kitos į Fondo administravimo įstaigų sąskaitas įplaukusios pinigų sumos, išmokėtos valstybinės socialinio draudimo pensijos, išmokos ir kompensacijos, lėšos, pervestos į Užimtumo fondą ir pensijų fondus, Fondo administravimo įstaigų finansavimo sumos, sumokėtos palūkanos ir delspinigiai.

1.2. Kita Fondui pavesta veikla – iš Lietuvos Respublikos valstybės biudžeto, užsienio šalių pensijų fondų ir kitų šaltinių gautos lėšos, surinktos sveikatos draudimo lėšos ir papildomos kaupiamosios pensijų įmokos, išmokėtos valstybinės išmokos, iš užsienio pensijų fondų mokamos išmokos, pervestos papildomos kaupiamosios pensijų įmokos ir lėšos į Privalomojo sveikatos draudimo fondą, kitos pinigų sumos.

2.1. Išlaidos nematerialiajam turtui įsigyti

Šiame straipsnyje nurodoma pinigų suma, išleista nematerialiajam turtui įsigyti.

2.2. Įplaukos, gautos pardavus nematerialųjį turtą

Šiame straipsnyje nurodoma pinigų suma, gauta pardavus (perleidus) nematerialųjį turtą.

2.3. Išlaidos ilgalaikiam materialiajam turtui įsigyti

Šiame straipsnyje nurodoma pinigų suma, išleista ilgalaikiam materialiajam turtui įsigyti.

2.4. Įplaukos, gautos pardavus ilgalaikį materialųjį turtą

Šiame straipsnyje nurodoma pinigų suma, gauta pardavus (perleidus) ilgalaikį materialųjį turtą.

2.5. Išlaidos akcijoms, obligacijoms, kitiems vertybiniams popieriams įsigyti

Šiame straipsnyje nurodoma pinigų suma, išleista akcijoms, obligacijoms, kitiems vertybiniams popieriams įsigyti.

2.6. Įplaukos, gautos pardavus akcijas, obligacijas, kitus vertybinius popierius

Šiame straipsnyje nurodoma pinigų suma, gauta pardavus (perleidus) akcijas, obligacijas, kitus vertybinius popierius.

3.1. Gautos trumpalaikės paskolos

Šiame straipsnyje nurodoma einamaisiais metais gautų trumpalaikių paskolų suma.

3.2. Grąžintos trumpalaikės paskolos

Šiame straipsnyje nurodoma einamaisiais metais grąžintų trumpalaikių paskolų suma.

3.3. Gautos ilgalaikės paskolos

Šiame straipsnyje nurodoma einamaisiais metais gautų ilgalaikių paskolų suma.

3.4. Grąžintos ilgalaikės paskolos

Šiame straipsnyje nurodoma einamaisiais metais grąžintų ilgalaikių paskolų suma.

3.5. Įsipareigojimų pagal finansinės nuomos (lizingo) sutartis padengimas

Šiame straipsnyje nurodoma pinigų suma, sumokėta einamaisiais metais už finansinės nuomos (lizingo) būdu įsigytą ilgalaikį turtą.

––––––––––––––––––––